Mesyuarat Jawatankuasa Perundingan Hukum Syarak Wilayah Persekutuan Kali Ke-99 yang bersidang pada 30 November 2016 bersamaan 30 Safar 1438H telah menimbang dan meneliti perkara ini dan mengambil maklum beberapa perkara seperti berikut:

(a)       Amalan kutu ini berlaku dengan cara salah seorang dari sekumpulan wanita mengambil satu kadar atau nilai yang dikumpul bersama setiap hari Jumaat atau sekali dan diberikan kepada salah seorang dari mereka secara bergiliran setiap bulan.
(b)       Skim kutu yang diamalkan tidak termasuk dalam bentuk faedah yang dilarang. Kebanyakkan ulama berpendapat bahawa tindakan ini adalah
harus di sisi Syariah
 atas sebab
ia tidak termasuk dalam pinjaman dengan faedah yang dilarang oleh Syariah
. Jumlah dan tempoh pinjaman juga adalah serupa. Ini menjadikannya tiada sebarang lebihan manfaat yang boleh menjadikannya haram.
Manakala syarat untuk memberi pinjam semula tadi, jikapun ia dianggap sebagai satu manfaat namun ia adalah manfaat yang sama kepada dua-dua pihak dan bukan hanya satu pihak yang boleh membawa penindasan.
i.
Imam Ibnu Qudamah menyatakan jika harta yang baru diperolehi seseorang itu merupakan hasil dari harta sedia ada padanya seperti untung dari harta perniagaannya atau anak-anak yang lahir dari haiwan ternakannya, maka harta perolehan baru itu wajib digabungkan kepada harta sedia ada padanya dan dikeluarkan zakat bersama-samanya. Jadi, haul bagi harta perolehan baru itu dikira bersekali dengan haul harta sedia ada kerana ia terbit darinya dan dari jenis yang sama. Hukum ini tidak ada khilaf di kalangan ulamak.

ii.
Menurut pandangan lain yang diriwayatkan dari Ibnu Mas’ud, Ibnu ‘Abbas dan Mu’awiyah di mana mereka berpendapat; Harta perolehan baru itu (al-Mal al-Mustafad) wajib dizakati ketika menerimanya (yakni tidak perlu menunggu genapnya haul). Terdapat riwayat menceritakan; “Ibnu Mas’ud memberi kepada kami al-‘Ata (pemberian) kemudian ia mengambil zakat ke atasnya”. Imam al-Auza’ie berkata terhadap orang yang menjual hambanya dan rumahnya; “Hendaklah ia membayar zakat terhadap harga (bayaran) yang diperolehinya sebaik saja bayaran itu berada di tangannya kecuali baginya bulan yang diketahui (akan sampai haul bagi harta yang sedia ada padanya), maka bolehlah ia menangguhkan pengeluaran zakat ke atas harta perolehan baru itu untuk disekalikan pengeluaran zakat bersama hartanya yang sedia ada”. Pandangan inilah yang ditarjihkan oleh Syeikh al-Qaradhawi (Fiqh al-Zakah 1/302).
KEPUTUSAN
Mesyuarat telah berbincang dan mengambil keputusan tidak memerlukan keputusan fatwa terhadap hasil pendapatan daripada duit kutu.


Mesyuarat Jawatankuasa Perundingan Hukum Syarak Wilayah Persekutuan Kali Ke-99 yang bersidang pada 30 November 2016 bersamaan 30 Safar 1438H telah menimbang dan meneliti perkara ini dan mengambil maklum beberapa perkara seperti berikut:

a. Terdapat 22 buah tanah Perkuburan Islam yang dikawalselia oleh Jabatan Agama Islam Wilayah Persekutuan.
b. Menjadi amalan masyarakat di Malaysia untuk membina kepungan pusara. Namun terdapat sesetengah negeri yang menetapkan bentuk dan spesifikasi kepungan yang dibenarkan untuk dipasang. Manakala sesetengah negeri yang lain tidak menetapkan spesifikasi tertentu.
c. Wilayah Persekutuan Kuala Lumpur, Putrajaya dan Labuan adalah salah sebuah negeri yang telah menetapkan spesifikasi khusus bagi membina kepungan. Syarat dan spesifikasi ini terpakai bagi 2 buah Tanah Perkuburan Islam Raudhatul Sakinah iaitu di Taman Batu Muda dan Bukit Kiara. Namun, terdapat juga waris yang membina kepungan yang tidak mengikut spesifikasi yang ditetapkan oleh JAWI dengan membina binaan yang melampaui keperluan sehingga menyerupai binaan kubur agama lain. Amalan ini telah berterusan sejak bertahun-tahun dahulu hingga sekarang tanpa ada pemantauan dan penguatkuasaan daripada pihak yang berwajib.
d. Bahagian Pengurusan Kariah JAWI bersetuju

dengan larangan tersebut atas sebab-sebab berikut:
(i) Binaan kepungan pusara di atas tanah wakaf hendaklah dilarang bagi memastikan kehendak pewakaf dapat dimanfaatkan dengan sepenuhnya.
(ii) Tanah Perkuburan Islam dapat diguna semula sekiranya telah penuh dengan menggunakan kaedah seperti kubur bertingkat.
(iii) Memastikan tanah wakaf tidak menjadi hakmilik kekal waris si mati dengan adanya kepungan pusara tersebut.
KEPUTUSAN
Mesyuarat telah berbincang dan mengambil keputusan melarang membina kepungan pusara di atas tanah perkuburan kecuali apa yang telah diputuskan oleh pihak berautoriti.


Mesyuarat Jawatankuasa Perundingan Hukum Syarak Wilayah Persekutuan Kali Ke-99 yang bersidang pada 30 November 2016 bersamaan 30 Safar 1438H telah menimbang dan meneliti perkara ini dan mengambil maklum beberapa perkara seperti berikut:
(a)       Terimaan hasil sumber am daripada Luqatah yang terkumpul dari tahun 2011 sehingga Ogos 2016 adalah berjumlah
RM87,525.85.
Penyelesaian Hutang Pihak Ketiga

terkumpul berjumlah
RM86,221.27
dan

terimaan wang tidak patuh syariah yang terkumpul adalah berjumlah
RM5,395,049.50
dan jumlah keseluruhan adalah
 RM 5,568,796.62.
(b)       Jabatan Audit Negara melalui Semakan Pengauditan Muktamad Penyata Kewangan Majlis Agama Islam Wilayah Persekutuan Bagi Tahun Berakhir 31 Disember 2015 yang bersidang pada 12 Julai 2016 bertempat di Imarah Wakaf MAIWP, Jalan Perak telah membuat teguran mengenai hasil terimaan ini.
(c)       Mesyuarat Jawatankuasa Perundingan Hukum Syarak Wilayah Persekutuan Kali Ke-92 pada 7 Julai 2015 bersetuju bahawa wang yang haram dan tidak patuh syariah adalah seperti berikut :

(i) Hendaklah diserahkan kepada pemiliknya jika mampu,
(ii) Diagihkan untuk kemaslahatan muslimin seperti pembinaan jalan, jambatan, tandas dan sebagainya,
(iii)  Baitulmal,
(iv)  Disedekahkan bagi pihak tuannya.
(d)  MAIWP mencadangkan agar perbelanjaan terimaan hasil Sumber Am ini seperti berikut :
---(i)  Digunakan
 untuk maslahah umum umat Islam seperti berikut:
1.    Pembinaan dan penyelenggaraan bangunan pusat perlindungan, pusat dakwah, pusat pendidikan serta masjid atau surau.
2.    Kemudahan asas seperti pembinaan dewan, perhentian bas, jambatan dan lain-lain untuk kegunaan umum.
---(ii)
 Diagihkan kepada golongan fakir dan miskin khususnya melalui skim-skim bantuan di Baitulmal MAIWP.

KEPUTUSAN
Mesyuarat telah berbincang dan mengambil keputusan seperti berikut :
(a)  Wang-wang tersebut hendaklah dimasukkan ke dalam Baitulmal dan diagihkan untuk kegunaan umat Islam kecuali bagi pembinaan Masjid atau Surau.
(b)   Wang Luqatah dan Terimaan Penyelesaian Hutang Pihak Ketiga hendaklah dipulangkan kepada pemiliknya sekiranya membuat tuntutan dan sabit benar atas tuntutan tersebut


Jawatankuasa Fatwa Negeri Kedah telah meneliti isu Hukum Menghisap Rokok Elektronik (
Vape
) dan “
Shisha Stick
” dan bersetuju memberi pandangan seperti berikut;
1.     Sejak kebelakangan ini, satu fenomena baharu telah diperkenalkan dalam industri rokok iaitu menghisap rokok menggunakan kaedah elektronik atau dikenali sebagai
“vape”
. Rokok elektronik ini mengandungi bahan kimia
nitrosamines
 (TSNAs),
nikotin
,
aerosol
, asid
aldehid
, sebatian organik berwap (VOC) dan karsonogen. Selain itu, terdapat juga bahan kimia yang menghasilkan bau dan perasa buah-buahan dimasukkan dalam rokok elektronik. Malah sesetengah produk “
vape”
 dilaporkan mengandungi dadah,
polycyclic aromatic hidrokarbon
 dan sebatian
fenolik
.
2.     Sementara itu, isu menghisap
“shisha stick”
 terutamanya dalam kalangan para pelajar telah menjadi tabiat yang sukar untuk ditegah. Menurut Kementerian Kesihatan Malaysia (KKM) yang telah membuat kajian terhadap kandungan dalam
“shisha stick”
 ini telah mengesahkan bahawa ianya mengandungi
propilena glikol
,
gliserin
 sayuran dan perasa dalam bentuk cacair. Sebahagiannya didakwa mengandungi
nikotin
, tar, karsnogen dan bahan kimia lain sepertimana yang terdapat dalam rokok. Selain itu,
“shisha stick”
turut mengandungi bahan kimia yang menghasilkan bau dan perisa buah-buahan. Sesetengah produk
“shisha stick”
 boleh mengakibatkan penyakit berkaitan jantung dan kanser.
3.     Atas faktor-faktor yang dinyatakan di atas maka Jawatankuasa Fatwa Negeri Kedah bersetuju memutuskan bahawa hukum menghisap rokok elektronik
(vape)
 dan
“shisha stick”
 adalah
HARAM
 kerana aktiviti tidak sihat ini akan menyebabkan berlaku kemudharatan dan pembaziran kepada masyarakat Islam berdasarkan dalil-dalil berikut;
 i.    Firman Allah I dalam al Quran:
وَأَنفِقُواْ فِي سَبِيلِ ٱللَّهِ وَلَا تُلۡقُواْ بِأَيۡدِيكُمۡ إِلَى ٱلتَّهۡلُكَةِ وَأَحۡسِنُوٓاْۚ إِنَّ ٱللَّهَ يُحِبُّ ٱلۡمُحۡسِنِينَ ١٩٥
Maksudnya:
Dan janganlah kamu sengaja mencampakkan diri kamu ke dalam bahaya kebinasaan (dengan bersikap bakhil); dan baikilah (dengan sebaik-baiknya segala usaha dan) perbuatan kamu; kerana sesungguhnya Allah mengasihi orang-orang yang berusaha memperbaiki amalannya.
(al Baqarah: 195)
ثُمَّ أَنزَلَ ٱللَّهُ سَكِينَتَهُۥ عَلَىٰ رَسُولِهِۦ وَعَلَى ٱلۡمُؤۡمِنِينَ وَأَنزَلَ جُنُودٗا لَّمۡ تَرَوۡهَا وَعَذَّبَ ٱلَّذِينَ كَفَرُواْۚ وَذَٰلِكَ جَزَآءُ ٱلۡكَٰفِرِينَ ٢٦ ثُمَّ يَتُوبُ ٱللَّهُ مِنۢ بَعۡدِ ذَٰلِكَ عَلَىٰ مَن يَشَآءُۗ وَٱللَّهُ غَفُورٞ رَّحِيمٞ ٢٧
Maksudnya:
D
an berikanlah kepada kerabatmu, dan orang miskin serta orang musafir akan haknya masing-masing; dan janganlah engkau membelanjakan hartamu dengan boros yang melampau. Sesungguhnya orang-orang yang boros itu adalah saudara-saudara syaitan, sedang syaitan itu pula adalah makhluk yang sangat kufur kepada Tuhannya.
(al-Israa’: 26-27)
ii.    Sabda Rasul r : “لا ضرر ولا ضرار”
Maksudnya:
Tidak boleh memudharatkan (diri sendiri) dan tidak boleh memberi kemudharatan (kepada orang lain).
(Hadith riwayat Imam Ahmad, Imam Malik, Ibn Majah dan al Dar-Alqutni.)
iii.    Bertepatan dengan
Maqasid Syariah
 iaitu matlamat syarak yang bertujuan untuk menolak kemudharatan yang akan menimpa umat Islam dan mempertahankan manfaat atau kebaikan. Imam al-Syatiby dan Imam al-Ghazaliرحمهم الله telah membincangkan tentang kepentingan memelihara diri dan harta umat Islam daripada dirosakkan oleh apa-apa jua unsur yang tidak baik. Maka dalam hal ini, telah jelas menunjukkan bahawa menghisap rokok elektronik (
vape
) dan “
shisha stick”
 akan menyumbang risiko yang boleh mengancam kesihatan diri dan pembaziran harta terutamanya wang ringgit. Sekalipun alat yang digunakan untuk merokok adalah berbeza namun implikasinya lebih buruk daripada merokok menggunakan kaedah biasa.
4.     Jawatankuasa Fatwa Negeri Kedah turut bersetuju untuk mengekalkan keputusan mesyuarat yang berlangsung pada 13 Januari 1996 mengenai pengharaman merokok kerana kemudharatan dan pembaziran.
5.     Justeru, semua pihak adalah dilarang menghisap rokok menggunakan kaedah elektronik atau menggunakan “
shisha stick”,
termasuk juga pihak yang menyumbang kepada berleluasanya tabiat yang negatif ini demi memelihara tuntutan agama, sosio-masyarakat dan kesihatan ummah. Wallahu ‘alam.


Mesyuarat Jawatankuasa Fatwa Negeri Perlis Kali Ke- 31/2017 yang bersidang pada 6 Ogos 2017 bersamaan 13 Zulkaedah 1438H telah memutuskan seperti berikut:

Para ulama telah berbeza pendapat tentang beberapa perincian berkaitan hukum susuan (radha’ah). Majoriti (Jumhur) berpendapat penyusuan sama ada secara langsung ataupun tidak langsung daripada payudara ibu boleh mensabitkan hubungan mahram susuan.

Di samping itu terdapat dalam kalangan ulama yang mensyaratkan susuan itu hendaklah secara langsung daripada payudara ibu susuan. Ini seperti pendapat al-Laith bin Saad, Ibn Hazm dan selain mereka. Pandangan ini juga yang ditarjihkan oleh al-Syeikh Dr. Yusuf al-Qaradhawi, al-Syeikh Mustafa al-Zarqa dan lain-lain. Para ulama juga ramai yang menyebut bahasawanya percampuran susu berlainan ibu tidak mensabitkan hukum mahram. Demikian juga para ulama berkhilaf tentang jumlah bilangan susuan yang mensabitkan hukum berkenaan. Majoriti ulama mentarjihkan lima kali susuan yang mengenyangkan.

Setelah berbincang pandangan-pandangan di atas dan mengambil kira keperluan dan realiti yang ada dalam memelihara nyawa bayi khususnya bayi pramatang seperti yang telah dibentangkan oleh pihak Kementerian), maka JK Fatwa Perlis berpendapat Program Perkongsian Susu Ibu yang dicadangkan oleh KKM adalah tidak bercanggah dengan hukum syarak.

Walaubagaimanapun Jawatankuasa meminta supaya cara perlaksanaan program tersebut mengambil kira perkara-perkara berikut:

1. Hendaklah mendapat persetujuan dari kedua-dua pihak (ibu susuan dan anak susuan), kecuali dalam keadaan darurat.

2. Sekiranya berlaku susuan sebanyak 5 kali kenyang ke atas dari seseorang ibu susuan yang sama dengan rekod yang jelas, maka kedua-dua pihak (ibu susuan dan anak susuan) hendaklah mengetahui antara satu sama lain. Ini bagi menjaga hukum-hakam yang berkaitan dengan mahram.

Walaubagaimanapun JK Fatwa ingin memaklumkan wujudnya keluasan pendapat dalam hal ini dimana para ulama seperti al-Laith bin Saad, Ibn Hazm, al-Syeikh Dr. Yusuf al-Qaradhawi, al-Syeikh Mustafa al-Zarqa dan lain-lain mensyaratkan susuan itu berlaku secara langsung daripada payudara ibu, maka bagi yang berpegang dengan pendapat ini, dua perkara yang disebutkan di atas tidak menjadi syarat.


Mesyuarat Jawatankuasa Fatwa Negeri Perlis Kali Ke- 31/2017 yang bersidang pada 6 Ogos 2017 bersamaan 13 Zulkaedah 1438H telah memutuskan seperti berikut:
Tempoh had pemberian zakat kepada saudara baharu yang telah memeluk Islam tidak disebut di dalam nas-nas al-Quran dan al-Sunnah. Perkara ini terpulang kepada ijtihad ulil amri. Di sana terdapat riwayat yang sahih, Sayyidina Umar bin alKhattab RA memberhentikan pemberian zakat di bawah asnaf al-muallafah qulubuhum kepada golongan yang tidak lagi memerlukan ta’lif (menjinakkan jiwa) kepada Islam. Maka ukuran dalam masalah ini ialah keperluan kepada ta’lif iaitu menjinakkan jiwa kepada Islam dengan cara diberikan bahagian zakat kepadanya.
Setelah berbincang hal ini, maka Jawatankuasa Fatwa Negeri Perlis mencadangkan perkara-perkara berikut dalam penentuan tempoh pemberian zakat kepada saudara baharu:
1) Seseorang saudara baharu diberi tempoh selama 5 tahun setelah didaftarkan untuk disemak semula statusnya selepas memeluk Islam.
2) Selepas 5 tahun pihak pentadbiran (ulul amri) boleh memutuskan sama ada individu berkenaan masih berhak menerima peruntukan zakat di bawah asnaf almuallafah qulubuhum ataupun tidak.
3) Semakan itu hendaklah mengambil kira latar kefahaman agama, persekitaran yang mengelilinginya dan lain-lain faktor yang boleh dikaitkan dengan kekuatan pegangan agamanya.
4) Satu jawatankuasa khas yang mampu menimbang keperluan ta’lif untuk seseorang saudara baharu hendaklah diwujudkan.
Individu yang terkeluar dari peruntukan zakat al-muallafah qulubuhum berhak menerima peruntukan zakat dari bahagian lain seperti fakir-miskin, algharimin dan lain-lain sekiranya berkelayakan.


Mesyuarat Jawatankuasa Fatwa Negeri Perlis Kali Ke- 31/2017 yang bersidang pada 6 Ogos 2017 bersamaan 13 Zulkaedah 1438H telah memutuskan seperti berikut:
Setelah berbincang, Jawatankuasa Fatwa Negeri Perlis bersetuju dengan keputusan seperti berikut:
1) Semua jenis skim KWSP wajib ditunaikan zakat dengan syarat pekerjaan asal pencarum adalah halal.
2) Dividen yang diberikan oleh pihak KWSP jika sekiranya ia daripada akaun simpanan syariah juga tertakluk kepada hukum zakat. Adapun dividen bagi akaun simpanan konvensional perlulah melalui proses pembersihan terlebih dahulu dan bakinya tertakluk kepada zakat.
Hendaklah seorang Muslim meletakkan wang simpanannya ke dalam akaun Simpanan Syariah KWSP. Jika dia telah melanggar arahan syarak dengan meletakkan wangnya ke dalam akaun tidak patuh syariah sedangkan dia memiliki pilihan, maka hendaklah dia bertaubat dan wang dividen berkenaan hendaklah dibersihkan. Jawatankuasa Fatwa Negeri Perlis mencadangkan kaedah pembersihan itu boleh dirujuk ke laman sesawang KWSP http://secure.kwsp.gov.my/shariah/bm/faq.html


Mesyuarat Jawatankuasa Fatwa Negeri Perlis Kali Ke-26/2017 yang bersidang pada 3 Februari 2017 bersamaan 6 Jamadil Awwal 1438H telah memutuskan seperti berikut:
Zakat kepada bukan muslim di bawah
Asnaf ‘muallafah qulubuhum’
 (golongan yang ingin diharmonikan sikap dan persepsi mereka terhadap Islam) boleh diberikan atas kemaslahatan yang ditentukan oleh Ulil Amri. Ini seperti yang telah dilakukan oleh Rasulullah SAW kepada golongan yang bukan muslim dari kalangan musyrikin dan pembesar-pembesar kaum seperti yang tercatat di dalam riwayat-riwayat sirah yang sahih.


Mesyuarat Jawatankuasa Fatwa Negeri Perlis Kali Ke-29/2017 yang bersidang pada 18-19 April 2017 bersamaan 21-22 Rejab 1438H telah memutuskan seperti berikut:
Setelah melihat dalil-dalil yang dibincangkan oleh ulama dan penelitian pakar perubatan dalam hal ini, maka Jawatankuasa Fatwa Negeri Perlis berpendapat seperti berikut:
“Hukum khitan bagi wanita berbeza mengikut keadaan alat sulit seseorang wanita. Ia berdasarkan keadaan setiap wanita setelah ditentukan keperluannya oleh pakar. Jika seseorang wanita mendapati dirinya perlu melakukan khitan dan dipersetujui oleh pakar, maka ianya satu makrumah (penghormatan) seperti dalam hadis Ummu ‘Atiyyah yang dinilai Hasan oleh sebahagian ulama. Sekiranya didapati tiada keperluan melakukan khitan, maka khitan tidak perlu dilakukan untuk dirinya.”
Adapun khitan bayi perempuan yang dilakukan oleh sebahagian masyarakat tanpa merujuk keperluannya kepada pakar merupakan amalan yang tidak mempunyai apa-apa asas dalil syarak, bahkan mungkin mendedahkan bayi kepada kemudharatan jika dilakukan secara yang salah.
Andaian bahawasanya rangsangan seks berlebihan pada wanita disebabkan tidak berkhitan adalah tidak memiliki apa-apa alasan yang kukuh.


Mesyuarat Jawatankuasa Fatwa Negeri Perlis Kali Ke-29/2017 yang bersidang pada 18-19 April 2017 bersamaan 21-22 Rejab 1438H telah memutuskan seperti berikut:
Melakukan kebaikan kepada golongan bukan Islam oleh orang Islam adalah sesuatu yang dituntut. Walau bagaimanapun, usaha melakukan kebaikan tersebut sama sekali tidak boleh bertentangan dengan akidah.
Menghadiri dan turut serta melakukan upacara perayaan keagamaan bukan Islam adalah tidak dibenarkan kerana ia berkaitan dengan amalan ritual agama bukan Islam ataupun tasyabbuh yang dilarang iaitu menyerupai amalan agama selain Islam.
Menghadiri majlis sambutan ataupun rumah terbuka bukan Islam yang tidak membabitkan upacara ritual agama tersebut dengan Muslim yang hadir itu adalah dibenarkan. Ini jika ada keperluan untuk melakukan hal sedemikian seperti kaum keluarga, jiran tetangga dan kepimpinan masyarakat atas dasar menjaga kemaslahatan atau kepentingan dakwah dengan syarat tidak meredhai kekufuran.
Ucapan selamat bersempena dengan perayaan bukan Islam adalah isu yang menimbulkan perbezaan pandangan ulama. Berdasarkan realiti di Malaysia, adalah diharuskan ucapan selamat kepada bukan Islam jika amalan tersebut menjadi budaya dan bukan lagi amalan keagamaan. Ini dengan syarat ungkapan itu tidak mengandungi maksud kesyirikan atau kekufuran. Keharusan ini tertakluk kepada keperluan seperti menjaga kemaslahatan atau kepentingan dakwah


Mesyuarat Jawatankuasa Fatwa Negeri Perlis Kali Ke-24 & 25/2016 yang bersidang pada 20-21 Disember 2016 bersamaan 20-21 Rabiul Awwal 1438H telah memutuskan seperti berikut:
Talak adalah hukum syarak yang tidak boleh dipermain-mainkan kerana ia boleh meruntuhkan perkahwinan.

Merujuk kepada taklik mentalakkan isteri dengan talak tiga sekiranya melanggar sesuatu perjanjian, terdapat beberapa keadaan:
1. Sekiranya ketika dilafazkan taklik tersebut, suami yang melafazkan itu sememangnya bertujuan untuk mentalakkan isterinya jika dia melanggar perjanjian itu, maka isterinya tertalak dengan satu talak.
2. Sekiranya ketika dilafazkan taklik tersebut, suami yang melafazkan itu tidak bertujuan mentalakkan isterinya tetapi sekadar memberi keyakinan kepada pihak yang lain bagi menggambarkan kebenciannya melanggar perjanjian itu sepertimana dia membenci mentalakkan isterinya, maka taklik tersebut tidak menjatuhkan talak dan tidak memberi kesan.
3. Jika dia tidak pasti keadaan dirinya semasa taklik sama ada terpaksa ataupun rela, dalam kedaan sedar ataupun tidak, memahami maksud taklik tersebut ataupun tidak, maka kembali kepada hukum asal bahawa akad perkahwinan yang asal masih sah. Ini berdasarkan kaedah fiqh:
Perkara yang yakin, tidak boleh dihilangkan dengan keraguan.
4. Jika suami mengungkapkan taklik itu sebagai sumpah bagi dirinya ke atas apa-apa yang dijanjikan dan melanggarnya, maka hendaklah dia menunaikan kaffarah sumpah.
5. Jika berlaku perbalahan pendapat antara suami dan isteri tentang kedudukan taklik talak mereka, kemudian jika kes itu mereka bawa ke mahkamah, maka penentuan dalam kes perbalahan mereka itu ditentukan oleh hakim Syar’ie.


Mesyuarat Jawatankuasa Fatwa Negeri Perlis Kali Ke-24 & 25/2016 yang bersidang pada 20-21 Disember 2016 bersamaan 20-21 Rabiul Awwal 1438H telah memutuskan seperti berikut:
Setelah diisytiharkan selama setahun yang memungkinkan orang awam mengetahuinya dan tiada tuntutan yang sah, maka harta itu boleh dipindahkan menjadi milik Majlis Agama Islam Dan Adat Istiadat Melayu Perlis (MAIPs) yang digunakan untuk kemaslahatan awam. Jika ada tuntutan yang sah selepas tempoh yang ditetapkan, maka pihak yang menuntut berhak mendapatkan nilai yang bersesuaian dengan mengambil kira kos yang telah ditanggung oleh MAIPs.


Mesyuarat Jawatankuasa Fatwa Negeri Perlis Kali Ke-24 & 25/2016 yang bersidang pada 20-21 Disember 2016 bersamaan 20-21 Rabiul Awwal 1438H telah memutuskan seperti berikut:
Bagi mayat dan kubur itu ada penghormatan yang telah ditetapkan oleh syarak. Mayat tidak boleh diperlakukan atau dipindahkan sewenang-wenangnya.
Hukum menggali atau memindahkan mayat daripada satu kubur ke kubur yang lain adalah diharuskan jika dikebumikan dalam keadaan yang menyanggahi hukum-hakam jenazah atau tidak diuruskan dengan sempurna. Demikian juga jika terdapat keperluan yang disahkan oleh pihak berkuasa agama negeri untuk digali atau dipindahkan.
Penentuan lokasi kubur orang Islam di Negeri Perlis hendaklah ditentukan oleh pihak berkuasa agama negeri selaku ulil amri. Demikian juga pihak ulil amri boleh memindahkan kubur atas sesuatu kemaslahatan.


Mesyuarat Jawatankuasa Fatwa Negeri Perlis Kali Ke-24 & 25/2016 yang bersidang pada 20-21 Disember 2016 bersamaan 20-21 Rabiul Awwal 1438H telah memutuskan seperti berikut:
Hukum asal pertukaran mata wang dengan mata wang yang lain (الصرف) adalah harus dengan syarat pertukaran atau urusniaga dilakukan dengan serahan milik oleh kedua belah pihak secara tunai dan serta-merta (التقابض).
Adapun perdagangan mata wang secara online melalui platformplatform sama ada tempatan atau luar negara diharamkan sama ada dijalankan oleh individu atau institusi kerana sebab-sebab berikut:
1. Ketiadaan berlaku serahan milik oleh kedua belah pihak secara tunai dan serta-merta (التقابض) sama ada secara hakiki ataupun hukmi (konstruktif).
2. Kewujudan unsur riba iaitu pada kemudahan leverage (pinjaman tunai) oleh platform yang mensyaratkan dilakukan perdagangan mata wang dengan caj berbayar hanya dengan platform yang sama. Riba juga berlaku pada overnight charge (caj semalaman) ke atas pinjaman yang tidak dilangsaikan pada hari yang sama.
3. Kewujudan unsur gharar (ketidaktentuan) iaitu pada identiti penyedia platform, undang-undang yang menyelia pedagangan tersebut serta keabsahan transaksi yang dilakukan.
4. Kewujudan unsur maisir (judi) yang mendedahkan pihak pedagang kepada peluang untung atau risiko kerugian kerana bergantung
LAMPIRAN 2
 kepada spekulasi (ramalan) pergerakan nilai mata wang yang berada di luar kawalan, usaha dan pengaruh pihak yang berurusniaga. Ini sama dengan meletakkan wang pertaruhan yang mengakibatkan salah satu pihak mengaut keuntungan atas kerugian pihak lain yang mana untung dan rugi bergantung kepada nasib.
Dengan ini demi untuk mengembalikan kestabilan nilai sesuatu mata wang, perdagangan mata wang bagi tujuan ramalan keuntungan perlu dihentikan bagi mengelakkan mata wang dijadikan komoditi yang mana perkara ini hanya akan lebih menjejaskan sistem fiat money yang sudah sedia lemah dan juga meningkatkan inflasi.


Mesyuarat Jawatankuasa Fatwa Negeri Perlis Kali Ke-24 & 25/2016 yang bersidang pada 20-21 Disember 2016 bersamaan 20-21 Rabiul Awwal 1438H telah memutuskan seperti berikut:
Pada asalnya isteri tidak boleh keluar daripada rumah suaminya (Bait al-Zaujiyyah) iaitu rumah kehidupan pasangan suami isteri yang disediakan oleh suami melainkan dengan izin suami. Ini kerana suami merupakan pelindung, pembimbing dan ketua keluarga di mana isteri berada di bawah tanggungjawabnya.
Jika isteri boleh berada di mana-mana sahaja tanpa keizinan suami tentulah peraturan rumahtangga tidak akan wujud dan pergaulan baik antara suami isteri tidak akan berlaku dalam ertikata yang sebenar.
Namun begitu jika sekiranya isteri pada anggapan yang kuat, merasakan agama, diri, kehormatan, keluarga atau hartanya berada dalam keadaan bahaya yang diiktiraf oleh syarak, tidak mempunyai jalan keluar dan tidak mampu untuk ditanggung jika terus berada di rumah suami, maka isteri diharuskan keluar sekalipun tanpa keizinan suami. Ini setelah isteri benar-benar mendapati tiada langkah penyelesaian melainkan keluar meninggalkan rumah suami.
Begitu juga jika suami gagal menunaikan tanggungjawab menyediakan tempat tinggal yang selamat dan sesuai atau nafkah yang mencukupi, maka isteri boleh keluar rumah tanpa mendapat izin suami & tidak dikira nusyuz sehingga suami dapat menunaikan tanggungjawabnya.


Mesyuarat Jawatankuasa Fatwa Negeri Perlis Kali Ke-23/2016 yang bersidang pada 3-4 Oktober 2016 bersamaan 2-3 Muharram 1438H telah memutuskan seperti berikut:
Melindungi anak-anak daripada bahaya atau kemudharatan merupakan tanggungjawab yang wajib ke atas ibubapa. Pengambilan vaksin pada masa ini terbukti merupakan kaedah yang paling berkesan bagi melindungi anak daripada wabak penyakit yang merbahaya seperti cacar, polio, influenza, meningococcal, cirit-birit dan lain-lain.
Maka pengambilan vaksin bagi melindungi anak dari serangan wabak termasuk dalam tanggungjawab ibubapa atau penjaga yang wajib ditunaikan. Kecuaian dalam menunaikan tanggungjawab ini sehingga membawa mudharat kepada anak-anak adalah berdosa.
Keengganan mengambil langkah pencegahan sehingga boleh menyebabkan penularan wabak penyakit merbahaya ke dalam masyarakat merupakan satu lagi dosa.


Mesyuarat Jawatankuasa Fatwa Negeri Perlis Kali Ke-23/2016 yang bersidang pada
3-4 Oktober 2016 bersamaan 2-3 Muharram 1438H telah memutuskan seperti berikut:
Pada umumnya bertabarruk (mengambil keberkatan) dengan peninggalan Nabi SAW samada jasad Baginda atau barang peninggalan yang disentuh oleh jasad Baginda, adalah dibolehkan dengan syarat menyakini bahawasanya keberkatan itu semuanya datang dari Allah SWT dan bukan daripada barang tersebut. Namun keterlaluan (ghuluw) sehingga menjadikan tabarruk upacara ibadah yang diberikan tumpuan adalah dilarang. Atas alasan inilah ‘Umar bin al-Khattab telah memerintahkan agar dihapuskan pokok yang disangka menjadi tempat Bai’ah al-Ridhwan kerana dibimbangi berlaku syirik.
Walaupun begitu para ulama semasa telah membuat kajian dan mentarjihkan bahawa tiada lagi sebarang peninggalan dari jasad atau barangan kegunaan Nabi yang boleh disabitkan kewujudannya dengan bukti yang sahih.

Sebaliknya perbuatan mengadakan logo, replika, lambang atau seumpamanya yang dikatakan menyerupai barangan atau kesan peninggalan Nabi lalu mengambil keberkatan daripadanya adalah perkara yang diada adakan dalam agama yang dilarang.
Jika hal ini dibiarkan maka berbagai replika, rajah, ilustrasi dan tangkal akan muncul seperti replika Kaabah, capal, unta, tapak kaki dan seumpamanya dengan tujuan mengambil berkat. Ini akan membuka ruang untuk manusia membina berhala atas alasan mengambil keberkatan.
Manakala sekadar mengadakan logo yang tidak bercanggah dengan syariat Islam tanpa tujuan tabarruk seperti lambang bulan, bintang, bulan sabit, Kaabah, pokok kurma, pedang dan seumpamanya adalah dibolehkan.


Mesyuarat Jawatankuasa Fatwa Negeri Perlis Kali Ke-22/2016 yang bersidang pada
11 Jun 2016 bersamaan 6 Ramadan 1437H telah memutuskan seperti bertikut:
Pada asalnya Persembahan Hiburan adalah Harus di dalam Islam. Ia termasuk di dalam kehendak fitrah manusia yang dikurniakan oleh Allah SWT. Namun, Acara Persembahan Hiburan itu BOLEH menjadi haram jika ia mengandungi anasir yang bertentangan dengan syarak. Justeru sesuatu Acara Persembahan Hiburan hendaklah memenuhi panduan-panduan berikut:

Hendaklah tidak bertentangan dengan aqidah dan syariat Islam seperti memuja selain daripada Allah SWT, memburuk-burukkan Rasulullah SAW, memperlekehkan para sahabat, meragui hari kiamat, dan mendorong kepada perlakuan zina dan maksiat.
Hendaklah tidak mengabaikan kewajipan terhadap Allah seperti solat, puasa dan seumpamanya.
Hendaklah tidak mendorong kepada sifat dan kelakuan melampau yang merendahkan akhlak mulia insani.
Hendaklah bebas dari sebarang bentuk promosi dan penggunaan arak, dadah, pertaruhan judi dan semua yang menyalahi syarak.
Hendaklah tidak mengandungi unsur-unsur yang boleh memecah-belahkan perpaduan umat dan tidak memudaratkan nyawa, akal, keturunan, tubuh badan serta harta benda individu atau awam.
Hendaklah tidak melibatkan persembahan atau tarian yang wujud percampuran
YANG MENYALAHI
 syarak antara lelaki dan wanita di dalam persembahan atau tarian yang dilakukan.
Hendaklah tidak mempunyai perkara yang membodohkan minda seperti jenaka melampau (
rujuk kepada perkara a, c dan d di atas
) dan sebagainya.
Hendaklah diadakan di tempat yang bersesuaian dengan acara hiburan yang dianjurkan (perlu merujuk kepada pihak yang berautoriti).
Hendaklah penyanyi sama ada lelaki atau wanita, pembuat persembahan menutup aurat bagi yang muslim dan berpakaian sopan bagi yang bukan muslim, tidak melakukan gerak badan yang memberahikan ataupun mempersembahkan nyanyian dengan suara dan senikata lucah yang menyebabkan rangsangan syahwat dalam kalangan pendengar atau penonton.
Hendaklah dipastikan tiada percampuran di antara lelaki dan wanita yang bukan mahram tanpa sekatan dan had hingga membawa kepada persentuhan antara lelaki dan wanita ”ajnabi” (asing).
Hendaklah persembahan yang dilakukan itu menghormati syiar Islam seperi azan dan sensitiviti penduduk setempat.


Mesyuarat Jawatankuasa Fatwa Negeri Perlis Kali Ke-20 dan 21/2016 yang bersidang pada 18-19 Februari 2016 bersamaan 9-10 Jamadil Awwal 1437H telah memutuskan seperti berikut:
Setelah berbincang dengan panjang lebar dan meneliti hujah-hujah yang dibentangkan, maka Jawatankuasa Fatwa Negeri Perlis memutuskan seperti berikut:

Jawatankuasa Fatwa Negeri Perlis
bersetuju sebulat suara untuk mengekalkan keputusan
 Jawatankuasa Syariah Negeri Perlis yang telah bersidang pada 11 Mei
1988
 seperti berikut:
i) Tiada perbezaan mengenai kewajipan zakat ke atas emas yang dipakai atau emas yang disimpan ;
ii) Tiada istilah Had Uruf di Negeri Perlis ;
iii) Semua pemilik emas yang melebihi nisab 85 gram emas dikenakan zakat.


Mesyuarat Jawatankuasa Fatwa Negeri Perlis Kali Ke-20 dan 21/2016 yang bersidang pada 18-19 Februari 2016 bersamaan 9-10 Jamadil Awwal 1437H telah memutuskan seperti berikut:
Setelah meneliti penerangan dan menilai kedudukan ASB, maka Jawatankuasa Fatwa Negeri Perlis memutuskan kedudukan ASB terbahagi kepada dua bahagian:
1. Fatwa Untuk Orang Ramai
Hasrat umat Islam untuk menguasai pembahagian ekonomi dalam negara ini mesti disokong. Untuk menunaikan hasrat itu pihak kerajaan telah menubuhkan ASB. Ia satu-satunya pilihan strategik
pada masa ini
 untuk masyarakat Islam Malaysia menguasai ekonomi secara kolektif. Walau bagaimanapun, didapati setakat ini pelaburan dan hasil keuntungan ASB adalah masih bercampur antara peratusan halal yang banyak dengan haram yang sedikit.
Setelah Jawatankuasa meneliti faktor-faktor berikut:
a) Umat Islam di Malaysia secara umumnya amat dituntut menguasai pemegangan ekuiti di dalam Negara. Pengurangan pemegangan ekuiti strategik umat Islam di Negara ini akan menyebabkan Mafsadah (kemerbahayaan).

b)Majoriti pelaburan ASB ditujukan ke tempat yang halal. Jawatankuasa Fatwa Negeri Perlis dimaklumkan oleh pihak PNB bahawa usaha ke arah patuh syariah sepenuhnya sedang dijalankan.
c)Setiap pelabur melabur secara pukal atas tujuan yang benar. Manakala pemilihan tempat pelaburan dan syarikat oleh pihak ASB dianggap diluar pilihan pelabur.
Maka, melabur dalam ASB berdasarkan faktor-faktor yang disebutkan di atas dalam keadaan umat Islam tidak mempunyai pilihan setara selainnya dalam memelihara ekuiti negara adalah DIBOLEHKAN.
Di samping itu, bagi pihak pelabur yang berkemampuan hendaklah mendesak pihak ASB untuk memastikan pelaburan mereka patuh syari’ah sepenuhnya.

Dalam masa yang sama pelabur ASB
diwajibkan
 melakukan pembersihan dengan cara mengeluarkan nisbah peratusan daripada pulangan (dividen) yang haram berdasarkan maklumat semasa dari pihak PNB.
Pembersihan itu boleh dilakukan dengan disalurkan ke pihak-pihak kebajikan yang tiada kepentingan secara langsung dengan pelabur.
2. Fatwa Untuk PNB
Manakala pelaburan pihak PNB yang mengendalikan ASB di tempat yang menyalahi syara’ seperti institusi-institusi riba tanpa alasan syar’ie adalah haram dan wajib dihentikan.
Usaha ke arah patuh syari’ah secara sepenuhnya wajib dilaksanakan oleh pihak PNB dengan perancangan yang jelas bagi memastikan umat Islam menguasai ekonomi yang halal.
Dalam tempoh kekangan memastikan perlaksanaan halal sepenuhnya, pihak PNB hendaklah memaklumkan kepada para pelabur kadar pelaburan yang tidak patuh syari’ah untuk membolehkan pelabur melakukan pembersihan.


Mesyuarat Jawatankuasa Fatwa Negeri Perlis Kali Ke-20 dan 21/2016 yang bersidang pada 18-19 Februari 2016 bersamaan 9-10 Jamadil Awwal 1437H telah memutuskan seperti berikut:
Islam adalah agama yang memelihara kemaslahatan kehidupan manusia dan alam. Tujuan syariah itu sendiri juga menegakkan maslahah dan mengelakkan mafsadah. Maka, Jawatankuasa Fatwa Negeri Perlis dengan ini menyatakan:
Apa-apa perbuatan yang mencemarkan alam sekitar dan memberi kesan kemudharatan fizikal secara langsung kepada manusia, haiwan dan tumbuh-tumbuhan adalah haram, kecuali jika terdapat maslahah muktabar yang lebih besar atau mengelak mafsadah yang nyata.
Setiap muslim wajib mengelakkan diri daripada melakukan apa-apa sahaja aktiviti dan perbuatan yang boleh memberi kesan kepada pencemaran alam sekitar yang merosakkan kehidupan dan mengganggu secara langsung ekosistem. Sebarang usaha bagi menjaga alam sekitar adalah perbuatan yang digalakkan oleh agama dan merupakan amalan soleh.


Mesyuarat Jawatankuasa Fatwa Negeri Perlis Kali Ke-20 dan 21/2016 yang bersidang pada 18-19 Februari 2016 bersamaan 9-10 Jamadil Awwal 1437H telah memutuskan bahawa:
Jampi atau ruqyah untuk memohon menghilangkan penyakit atau menghalau gangguan syaitan adalah perkara yang
thabit
 daripada Nabi SAW. Bahkan ia menjadi sunnah kerana ia satu amalan Baginda dan terdapat galakan daripada Baginda.
Mengambil upah daripada jampian yang memenuhi syarat yang ditetapkan oleh syarak adalah dibolehkan.
Menjual bahan-bahan jampian secara komersial adalah sesuatu yang tidak diamalkan oleh Salaf al-Soleh dan boleh menimbulkan kekeliruan dan berlaku penyalahgunaan nama Allah untuk keuntungan duniawi.
Menjual bahan-bahan jampian secara komersial adalah ditegah kerana terdapat
gharar
 (ketidakpastian) dalam proses jual beli seperti penentuan harga dan keberkesanan manfaat.
Oleh yang demikian, Jawatankuasa Fatwa Negeri Perlis menggesa supaya perbuatan tersebut ditegah dengan segera supaya istilah makanan sunnah dan yang seumpama dengannya tidak disalahfahami oleh masyarakat dalam konteks yang tidak tepat.
Jawatankuasa dengan ini memutuskan bahawa penggunaan ruqyah pada sesuatu produk untuk tujuan komersial adalah dilarang sama ada untuk tujuan pelabelan, pengiklanan atau promosi.


Mesyuarat Jawatankuasa Fatwa Negeri Selangor Kali Ke-4/2017 yang bersidang 11 Julai 2017

bersamaan 17 Syawal 1438H berkaitan
Hukum Penggunaan Tekstil Berasaskan Sutera
memutuskan bahawa:

Haram bagi lelaki memakai dan menggunakan :

i.        Sutera asli 100%, dan

ii.      Sutera campuran yang benang sutera aslinya melebihi 51%.

Sumber:
http://www.muftiselangor.gov.my/fatwa-personalisation/fatwa-tahunan/keputusan-fatwa-xwarta/2017/689-hukum-penggunaan-tekstil-berasaskan-sutera


Mesyuarat Jawatankuasa Fatwa Negeri Selangor Kali Ke-4/2017 yang bersidang 11 Julai 2017

bersamaan 17 Syawal 1438H berkaitan
Hukum Menerbit dan Mengedar Terjemahan Al- Quran Tanpa Teks Asal Al-Quran
 memutuskan bahawa:

i)
Terjemahan makna ayat-ayat al-Quran dalam penulisan
 seperti buku agama, akhbar, jurnal, majalah, dan seumpamanya tanpa disertakan bersama teks asal al-Quran dalam Bahasa Arab
adalah diharuskan
. Terjemahan tersebut adalah satu bentuk penafsiran makna ayat-ayat dalam al-Quran.

ii)      Terjemahan ayat-ayat al-Quran dalam bentuk seperti ini juga adalah sebagai keterangan dan penghujahan terhadap apa yang terkandung di dalam penulisan bukannya bermaksud ia adalah Kalam Allah yang dibaca. Justeru, tidak ada halangan dari sudut Syarak untuk membawakan terjemahannya dalam penulisan tanpa disertakan teks asal ayat al-Quran.

iii)    Walau bagaimanapun adalah lebih digalakkan untuk menyertakan sekali teks asal al-Quran yang dalam Bahasa Arab kecuali jika dibimbangi ia akan mencemarkan kemuliaan dan kesucian ayat-ayat al-Quran, seperti penulisan di dalam buku-buku agama, surat-surat khabar, jurnal, majalah atau seumpama dengannya.

iv)
Penerbitan dan pengedaran terjemahan al-Quran tanpa teks asal al-Quran, Jawatankuasa Fatwa telah meneliti
 hujah-hujah dan pandangan seperti berikut :

a)     Dalam kitab Manāhil al-ʿIrfān dinyatakan:

يجب عند ترجمة القرآن بهذا المعنى إلى أية لغة أن تكتب الآيات القرآنية

Maksudnya: “Dalam penterjemahan al-Quran dengan pengertian ini (terjemah makna/ tafsir) ke dalam apa jua bahasa, wajib ditulis ayat-ayat al-Quran” (al-Zurqānī, t.t.: 2/134).

b)     Dalam kitab Al-Tafsīr wa al-Mufassirūn, pengarangnya menyebut bahawa antara syarat-syarat penterjemahan al-Quran ialah:

أن يكتب القرآن أولاً، ثم يؤتى بعده بتفسيره، ثم يتبع هذا بترجمته التفسيرية

Maksudnya: “Hendaklah ditulis al-Quran terlebih dahulu, kemudian dibawakan tafsirannya, kemudian diikuti dengan terjemahannya secara tafsir” (Husain al-Dhahabī, t.t.: 1/24).

c)      Kewujudan suatu buku terjemahan al-Quran tanpa teks asal al-Quran akan membawa kepada anggapan bahawa buku tersebut adalah al-Quran yang merupakan kalam Allah, tetapi bukan dalam Bahasa Arab dan bersifat
maksum

iaitu terpelihara daripada segala kekurangan dan kesilapan.

d)     Kewujudan buku terjemahan al-Quran tanpa teks asal al-Quran boleh membawa fahaman kepada orang awam bahawa membaca buku terjemahan al-Quran tersebut sebagai bacaan seperti membaca al-Quran. Sedangkan membaca al-Quran selain Bahasa Arab adalah tidak dibenarkan.

al-Nawawī menyebut:

مَذْهَبُنَا أَنَّهُ لَا يَجُوزُ قِرَاءَةُ الْقُرْآنِ بِغَيْرِ لِسَانِ الْعَرَبِ سَوَاءٌ أَمْكَنَهُ الْعَرَبِيَّةُ أَوْ عَجَزَ عَنْهَا وَسَوَاءٌ كَانَ فِي الصَّلَاةِ أَوْ غَيْرِهَا

Maksudnya: “Dalam mazhab kita (Sḥāfiʿī) tidak harus membaca al-Quran dengan bahasa selain Bahasa Arab, sama ada seseorang itu mampu berbahasa Arab atau tidak mampu, dan sama ada di dalam sembahyang ataupun di luar sembahyang” (Al-Nawawī, t.t.: 3/379).

e)     Membaca terjemahan al-Quran tanpa disertakan dengan teks asal al-Quran akan mendorong masyarakat awam meninggalkan daripada membaca teks asal al-Quran.

Sehubungan dengan itu, berasaskan kepada pertimbangan antara
maslahah
 dan
mafsadah
 dalam isu ini, Jawatankuasa Fatwa
berpandangan
 sisi
mafsadah
 lebih terserlah, maka Jawatankuasa Fatwa berpandangan bahawa Penerbitan dan Pengedaran Terjemahan al-Quran Tanpa Teks Asal al-Quran adalah
dilarang
.

Sumber:


Mesyuarat Jawatankuasa Fatwa Negeri Selangor Kali Ke-3/2017 yang bersidang pada 27 April 2017 bersamaan 30 Rajab 1438H berkaitan
Tarekat Ahmadiyyah Idrisiyyah: Kajian Perkembangan dan Amalannya Di Malaysia
 memutuskan bahawa:

1.     Kandungan zikir, selawat dan tahlil yang terdapat di dalam pengamalan Tarekat Ahmadiyyah Idrisiyyah
tidak bertentangan
 dengan unsur-unsur akidah dan amalan Ahli Sunnah Wal Jamaah; dan

2.     Aspek berkaitan kepercayaan dan amalan dalam Tarekat Ahmadiyyah Idrisiyyah yang diamalkan oleh semua cabang-cabang Tarekat Ahmadiyyah Idrisiyyah di Malaysia
tidak bertentangan
 dengan prinsip syariat Islam dalam kerangka Ahli Sunnah wal-Jamaah.

Fatwa ini dibuat berdasarkan Seksyen 52 (1) Enakmen Pentadbiran Agama Islam (Negeri Selangor) 2003 kerana telah disembah maklum dalam Pre-Council Mesyuarat Majlis Raja-Raja pada 23 Februari 2017.

Sumber:
http://www.muftiselangor.gov.my/fatwa-personalisation/fatwa-tahunan/keputusan-fatwa-xwarta/2017/686-tarekat-ahmadiyyah-idrisiyyah-kajian-perkembangan-dan-amalannya-di-malaysia


Mesyuarat Jawatankuasa Fatwa Negeri Selangor Kali Ke-3/2017 yang bersidang pada 27 April 2017

bersamaan 30 Rajab 1438H berkaitan
Hukum pelaburan Permodalan Nasional Berhad (PNB)

memutuskan bahawa:

1.     Hukum pelaburan Permodalan Nasional Berhad (PNB) dalam Amanah Saham Nasional Berhad (ASNB) adalah harus kerana peratusan pelaburan dalam syarikat patuh syarak telah melepasi 66% mengikut piawaian Suruhanjaya Sekuriti. Pengharusan ini berdasarkan kaedah fiqhiyyah iaitu الحكم يدور مع علته وجودا وعدما ertinya “Hukum Berubah Menurut Perubahan ‘Illah (sebab)” ;

2.  PNB hendaklah meneruskan usaha-usaha penambahbaikan bagi memastikan pelaburan tersebut menepati syarak sepenuhnya; dan

3. Keharusan hukum pelaburan ini akan dikaji semula selepas 3 tahun dan sekurang-kurangnya peratusan pelaburan patuh syarak melebihi 75%.

Sumber:


Mesyuarat Jawatankuasa Fatwa Negeri Selangor Kali 1/2017 yang bersidang pada 31 Januari 2017

bersamaan 3 Jamadilawwal 1438H berkaitan
Ajaran Ilmu Syahadah (Ilmu Penyaksian), Zikir Nafas dan lain-lain yang berkaitan dengan kedua-duanya yang diajar oleh Ismail bin Kassim dari Pertubuhan Rahmatan Lil Alamin (PERAHMAT)
 memutuskan bahawa:

1.     Ajaran Ilmu Syahadah (Ilmu Penyaksian), Zikir Nafas dan lain-lain yang berkaitan dengan kedua-duanya yang diajar oleh Ismail bin Kassim dari Pertubuhan Rahmatan Lil Alamin (PERAHMAT) adalah
menyeleweng daripada ajaran Islam yang sebenar menurut kerana mengandungi elemen-elemen antaranya seperti berikut:__

 i.
Terbatal Kesemua Rukun Islam Sekiranya Tidak Mempelajari Ilmu Syahadah Yang Dibawa Oleh Ismail bin Kassim (IBK).

Rukun Islam yang pertama, iaitu mengucap dua Kalimah Syahadah bagi seseorang itu terbatal sekiranya dia tidak mempelajari Ilmu Syahadah (Ilmu Penyaksian) yang dibawa oleh Ismail bin Kassim. Ilmu Syahadah yang dimaksudkan ialah ilmu penyaksian
qalbu
 terhadap roh yang sedang bersyahadah.

ii.
Tuntutan Mencari Penyaksi Syahadah.

Seseorang itu hendaklah berusaha mencari

penyaksinya yang akan dibawa sebagai saksi pada hari akhirat kelak. Penyaksi tersebut akan diperoleh apabila dia menerima dan mengamalkan Ilmu Syahadah dan Zikir Nafas.

 iii.
Ismail bin Kassim Penyaksi Syahadah.

Ismail bin Kassim akan menjadi penyaksi syahadah seseorang di dunia dan akhirat setelah orang itu mempelajari dan menerima Ilmu Syahadah yang diajar oleh beliau. Orang yang tidak menerima ilmu ini daripada beliau, dia tidak akan memperoleh penyaksi syahadahnya, dan syahadahnya tidak diterima Allah.

 iv.
Wajib Mempelajari Zikir Nafas Kerana Tiada Cara Lain Untuk Mencari Allah Kecuali Melaluinya.

Seseorang itu wajib mempelajari Zikir Nafas, kerana tiada cara lain untuk mencari Allah kecuali melaluinya. Mencari Allah SWT melibatkan peranan yang dimainkan oleh
qalbu
. Anggota pancaindera manusia yang lain, seperti mata dan telinga peranannya terhad kepada alam zahir sahaja, berbeza dengan
qalbu
 yang mempunyai peranan ghaib. Hanya dengan amalan Zikir Nafas boleh membuka mata hati
qalbu
. Oleh yang demikian, apabila mata hati
qalbu
 seseorang telah terbuka, maka dia akan dapat melihat penyaksian roh, dan perkara-perkara ghaib yang lain dengan berterusan secara
autopilot.

v.
Zikir Nafas Adalah Amalan 124,000 Para Rasul Dan Para Wali Allah.

Para rasul AS diperintahkan oleh Allah SWT untuk berkhalwat di dalam gua, apabila berada di dalam gua akan didengar secara jelas bunyi perkataan Zikir Nafas, iaitu ‘hu’, ‘hu’.

vi.
Mengisi Nafas Dengan Zikir لا إله إلا الله
 .

Zikir Nafas ialah seseorang itu perlu mengisi nafasnya dengan zikir لا إله إلا الله.

Zikir

ini hendaklah dilakukan secara berterusan selama 24 jam tanpa henti. Kaedah untuk mendapatkan zikir tanpa henti, iaitu melalui pengisian zikir dalam penafasan. Apabila kalimah zikir telah diisi dalam pernafasan, setiap kali manusia bernafas, nafasnya akan berzikir mengingati Allah SWT (لا إله إلا الله). Perkiraan yang dibuat terhadap bilangan zikir yang akan terhasil daripada pernafasan tersebut adalah sebanyak 2,592 (108 x 24) zikir sehari.

vii.
Amalan Zikir Nafas Telah Wujud Sejak Dari Zaman Nabi Adam AS.

Amalan Zikir Nafas telah wujud sejak dari zaman Nabi Adam AS dan baginda adalah orang pertama yang mengamalkannya. Allah SWT telah meniupkan roh-Nya ke dalam jasad Nabi Adam AS dan seterusnya bernafas, dan nafas pertama yang naik dan turun daripada Adam AS adalah berbentuk Zikir Nafas.

viii.
Zikir Nafas Adalah Amalan 124,000 Para Rasul Dan Para Wali Allah.

Para rasul AS diperintahkan oleh Allah SWT untuk berkhalwat di dalam gua, apabila berada di dalam gua akan didengar secara jelas bunyi perkataan Zikir Nafas, iaitu ‘hu’, ‘hu’.

ix.
Amalan Zikir Nafas Adalah Sahih dan Sabit Melalui al-Quran dan al-Hadith.

Sesiapa yang mengingkarinya dianggap telah menaruh syak terhadap al-Quran dan al-Hadith.

x.
Semua Makhluk Hidup Dengan Kalimah ‘Hu’.

Semua makhluk yang diciptakan oleh Allah SWT dapat terus hidup dengan kalimah ‘hu’. Hu juga merupakan bunyi nafas yang sedia ada, bunyi oksigen, segala bunyian, peredaran bintang, planet bulan dan mata hati.

xi.
Hari Kiamat Akan Berlaku Apabila Tiada Lagi Makhluk Yang Nafasnya Berzikir Dengan Kalimah Allah.

Semua makhluk termasuk haiwan, tumbuh-tumbuhan dan manusia akan mati dan diikuti dengan berlakunya hari kiamat apabila tiada lagi makhluk yang nafasnya berzikir dengan kalimah Allah.

xii.
Kelebihan Luar Biasa Apabila Mengamalkan Zikir Nafas
ialah:

a.     Menyambung talian dengan Allah SWT;

b.     Menyambung talian dengan Nabi Muhammad SAW;

c.     Menyambung talian emas dengan guru-guru yang sampai sanadnya kepada Nabi Muhammad SAW;

d.     Nafas terkawal daripada segala gangguan syaitan, iblis, ifrit dan jin;

e.     Dianggap berada di landasan sirat al-mustaqeem;

f.     Nafas sentiasa rasa dikawal;

g.     Nafas berjalan dengan kelajuan yang begitu normal walaupun mendengar berita buruk dan menakutkan;

h.     Hidup dan mati menjadi kesedaran diri walaupun berada di mana jua;

i.     Apabila lalai dan alpa, nafas akan datang menyedarkan diri kepada Allah;

 j.     Akan mendapat
husnu al-khatimah
.

xiii.
Mengamalkan Kepercayaan Wahdat al-Wujud.

Ismail bin Kassim pernah mengungkapkan kata-kata yang jelas membawa kepada makna Wahdat al-Wujud, iaitu
“Aku berkata-kata dengan lidah ni, ini lidah Allah, ini lidah Allah, kafir kamu pergi, kalau kamu menolak, pergi, ini lidah Allah, ini perkataan Allah, di mana kau, kafir terus...”
.

xiv.
Mentakwil Ayat-Ayat al-Quran Secara Bathil
.

Mentakwil ayat-ayat al-Quran secara batil, antaranya seperti yang berikut :

Pada ayat dalam surah
al-Fatihah
 :
 اهدنا الصراط المستقيم
, Allah SWT akan menjawab :
صراط الذين أنعمت عليهم
 , iaitu
الصالحين، الشهداء والصديقين
. Tafsiran bagi ketiga-tiga perkataan tersebut adalah seperti yang berikut:

a.     الصالحين  : Mempunyai Zikir Nafas dan kenal Allah dengan aqal;

b.     الشهداء     : Mempunyai Zikir Nafas dan syahadah dengan qalbu;

c.     الصديقين   : Mempunyai Zikir Nafas dan rohnya bersyahadah;

xv.
Kaedah Penafsiran al-Quran (
Usul Tafsir
) Yang Menyeleweng.

Ayat-ayat al-Quran tidak boleh difahami semata-mata dengan membaca terjemahan, kitab-kitab tafsir, mahupun
asbab al-nuzul
, bahkan hanya boleh difahami dengan Ilmu al-Quran
(Ilmu Takwil, Ilmu al-Furqan, Ilmu Ma’na
,
Ilmu Maqsud, Ilmu Hikmah
,
Ilmu Makrifat
,
Ilmu Hakikat
,
Ilmu Asrar
,
Ilmu Ghaib
 dan
Ilmu Yaqin
).

xvi.
Berpegang Kepada Hadith Palsu.
Antaranya:

a.
“Sesiapa yang menyakiti seorang tolibul-ilmi seperti menyakiti 124,000 nabi, sesiapa

yang menyakiti 124,000 nabi seperti menyakiti Rasulullah SAW, sesiapa yang menyakiti

Rasulullah SAW seperti menyakiti Allah, dan sesiapa yang menyakiti Allah, neraka

tempatnya”.

b.
“Barang siapa yang mencariku, pasti menjumpai-Nya, barang siapa yang menjumpai-

Nya, maka dia telah menjumpai segala-galanya, Nabi Muhammad SAW bertanya

bagaimana ingin mencari Allah, dan Allahpun menjawab: ‘Shahadah’ ”.

c.
“Barang siapa yang datang berjumpa dengan Aku dalam pada mana dia mengenal

aku, setiap kebajikan aku beri dia sedunia bilangan makhluk yang pernah Aku cipta dan

akan Aku cipta”.

xvii.
Ghuluw
 (Melampau) Dalam Menghormati Guru.

Peraturan yang wajib dipatuhi oleh murid kepada Ismail bin Kassim selaku guru atau sheikh seperti yang berikut:

a.     Sesiapa yang hendak bersalaman dengan guru, wajib mengambil wuduk terlebih dahulu kerana guru dianggap membawa al-Quran yang hidup;

b.     Setiap murid berkeadaan yakin bahawa guru dapat mengesan ketaatan murid, atas izin Allah SWT;

c.     Setiap murid jangan menderhaka kepada guru atas amanah-amanahnya;

d.     Setiap murid jangan ada sangkaan bahawa guru tidak mengetahui kelakuan dan perbuatan mereka;

e.     Setiap murid jangan meragui atau membantah di hadapan guru atau di belakangnya kerana guru hanya mengajar ilmu kalimah la ila ha illallah;

f.     Setiap murid jangan sekali-kali melanggar panduan di atas, kelak akan terjerumus ke dalam kecelakaan dan kebinasaan.

2.     Mana-mana orang Islam sama ada secara individu atau berkumpulan adalah dilarang dan diharamkan untuk berpegang kepada ajaran tersebut termasuklah:-

(i) menjadi pengikut kepada ajaran tersebut atau apa-apa ajaran yang mempunyai persamaan dengan ajaran tersebut;

(ii) berada dalam majlis, perayaan atau sambutan keraian yang boleh dikaitkan dengan ajaran tersebut;

(iii) mengisytiharkan diri sebagai orang yang berpegang dengan ajaran tersebut atau apa-apa ajaran yang mempunyai persamaan dengannya melalui pengakuan bersumpah atau apa-apa kaedah lain.

(iv) berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat, yang mempunyai unsur-unsur persamaan dengan ajaran, pegangan dan fahaman mereka yang berpegang dengan ajaran tersebut;

(v) melalui pertubuhan, persatuan atau syarikat yang cuba menghidupkan kembali ajaran mereka yang berpegang dengan ajaran tersebut;

(vi) mengajar, menganjur, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan fahaman mereka yang berpegang dengan ajaran tersebut;

(vii) memiliki, menyimpan, mencetak, menjual atau mengedar filem, rakaman, audio, risalah, buku, majalah atau apa-apa terbitan, risalah atau apa-apa dokumen menggunakan apa-apa bentuk lambang, rajah atau tanda-tanda yang boleh mengaitkan ajaran mereka yang berpegang dengan ajaran tersebut;

(viii) telah berbai’ah (taat setia) dengan ajaran tersebut; atau

(ix) mengamalkan, menyebarkan dan mengembangkan ajaran tersebut.

3.     Mana-mana orang Islam yang telah berbai’ah atau mengamalkan ajaran tersebut adalah disifatkan bercanggah dengan ajaran Islam yang sebenar dan hendaklah segera bertaubat serta memohon keampunan kepada Allah S.W.T.

4.     Apa-apa variasi, versi, bentuk atau cabang mana-mana ajaran, pegangan atau fahaman baru yang mempunyai persamaan dengan unsur-unsur ajaran, pegangan dan fahaman mereka yang berpegang dengan ajaran tersebut adalah disifatkan mengamalkan ajaran, pegangan dan fahaman yang
 bercanggah
dengan ajaran Islam yang sebenar.

5.     Apa-apa jua bahan publisiti dan sebaran yang menonjolkan ajaran, pegangan atau fahaman mereka yang berpegang dengan ajaran tersebut atau apa-apa ajaran yang mempunyai persamaan dengannya dalam apa jua bentuk penerbitan dan cetakan atau siaran dalam mana-mana laman sesawang,
blog, facebook, twitter
 atau media sosial lain adalah diharamkan.

6.
Mana-mana orang Islam yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuat kuasa di Negeri Selangor.

Sumber:


Mesyuarat Jawatankuasa Fatwa Negeri Selangor Kali 1/2017 yang bersidang pada 31 Januari 2017

bersamaan 3 Jamadilawwal 1438H berkaitan
 Hukum pengguguran kandungan ibu hamil yang dijangkiti virus Zika
 memutuskan bahawa:

i.  Ibu hamil yang dijangkiti virus Zika adalah dilarang menggugurkan kandungan atau janin. Walau bagaimanapun sekiranya dengan meneruskan kandungan tersebut boleh membahayakan nyawa ibu maka ia diharuskan dengan alasan dharurah;

ii. Sekiranya kandungan atau janin yang dijangkiti virus Zika boleh membawa kepada kecacatan yang teruk, dan ia belum mencapai usia 120 hari, maka ia harus digugurkan dengan alasan hajah dan maslahah;

iii. Dalam membuat pertimbangan untuk menggugurkan kandungan atau janin yang dijangkiti virus Zika ini hendaklah memenuhi syarat-syarat berikut:

(a) mendapat pengesahan pakar-pakar perubatan yang dipercayai;

(b) pengguguran tidak membawa kepada kemudaratan yang lebih teruk;

(c) keputusan dibuat secara
case by case
;

(d) mendapat persetujuan pasangan/ waris sekiranya tiada pasangan.

Sumber:
http://www.muftiselangor.gov.my/fatwa-personalisation/fatwa-tahunan/keputusan-fatwa-xwarta/2017/684-hukum-pengguguran-kandungan-ibu-hamil-yang-dijangkiti-virus-zika


Mesyuarat Jawatankuasa Fatwa Negeri Selangor Kali 5/2016 yang bersidang pada 4 Oktober 2016 bersamaan 3 Muharram1438H berkaitan
Pindaan Fatwa Millah Abraham @ Ibrahim

memutuskan bahawa meminda keputusan fatwa dengan menggantikan elemen di para (i).

1. Fahaman dan ajaran Millah @ Ibrahim adalah menyeleweng dan bertentangan dengan ajaran Islam kerana mengandungi elemen-elemen seperti yang berikut:

i) Mendakwa agama Islam yang ada sekarang tidak asli lagi kerana ajaran Islam sebenarnya telah terhapus akibat serangan Mongol terhadap kerajaan Abbasiyyah pada abad ke 10 dan 11.

ii) mendakwa ada rasul selepas Nabi Muhammad S.A.W;

iii) mensyirikkan golongan yang tidak mengikuti ajaran Millah Abraham @ Ibrahim;

iv) menggabungkan tiga (3) ajaran agama iaitu Islam, Kristian dan Yahudi;

v) menyalahertikan maksud kiamat;

vi) memahami al-Quran mengikut tafsiran sendiri;

vii) tidak melaksanakan solat lima waktu dan solat Jumaat; atau

viii) Taksub kepada ajaran sehingga sanggup memutuskan hubungan keluarga dan suami isteri sekiranya tidak mengikuti fahaman dan ajaran ini
.

2. Mana-mana orang Islam sama ada secara individu atau berkumpulan adalah dilarang dan diharamkan untuk berpegang kepada fahaman dan ajaran Millah Abraham @ Ibrahim termasuklah :-

i) menjadi pengikut kepada fahaman dan ajaran Millah Abraham @ Ibrahim atau apa-apa fahaman dan ajaran yang mempunyai persamaan dengan fahaman dan ajaran Millah Abraham @ Ibrahim;

ii) berada dalam majlis, perayaan atau sambutan keraian yang boleh dikaitkan dengan fahaman dan ajaran Millah Abraham @ Ibrahim;

iii) mengisytiharkan diri sebagai orang yang berpegang dengan fahaman dan ajaran Millah Abraham @ Ibrahim atau apa-apa fahaman dan ajaran yang mempunyai persamaan dengannya melalui pengakuan bersumpah atau apa-apa kaedah lain.

iv) berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat, yang mempunyai unsur-unsur persamaan dengan ajaran, pegangan dan fahaman mereka yang berpegang dengan fahaman dan ajaran Millah Abraham @ Ibrahim;

v) melalui pertubuhan, persatuan atau syarikat yang cuba menghidupkan kembali fahaman dan ajaran mereka yang berpegang dengan fahaman dan ajaran Millah Abraham @ Ibrahim;

vi) mengajar, menganjur, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan fahaman mereka yang berpegang dengan fahaman dan ajaran Millah Abraham @ Ibrahim;

vii) memiliki, menyimpan, mencetak, menjual atau mengedar filem, rakaman, audio, risalah, buku, majalah atau apa-apa terbitan, risalah atau apa-apa dokumen menggunakan apa-apa bentuk lambang, rajah atau tanda-tanda yang boleh mengaitkan fahaman dan ajaran mereka yang berpegang dengan fahaman dan ajaran Millah Abraham @ Ibrahim;

viii) telah berbai’ah (taat setia) dengan fahaman dan ajaran Millah Abraham @ Ibrahim; atau

ix) mengamalkan, menyebarkan dan mengembangkan fahaman dan ajaran Millah Abraham @ Ibrahim di Negeri Selangor.

3. Mana-mana orang Islam yang telah berbai’ah atau mengamalkan fahaman dan ajaran Millah Abraham @ Ibrahim adalah disifatkan bercanggah dengan ajaran Islam yang sebenar dan hendaklah segera bertaubat serta memohon kemapunan kepada Allah S.W.T.

4. Apa-apa variasi, versi, bentuk atau cabang mana-mana ajaran, pegangan atau fahaman baru yang mempunyai persamaan dengan unsur-unsur ajaran, pegangan dan fahaman mereka yang berpegang dengan fahaman dan ajaran Millah Abraham @ Ibrahim adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

5. Apa-apa jua bahan publisiti dan sebaran yang menonjolkan ajaran, pegangan atau fahaman mereka yang berpegang dengan fahaman dan ajaran Millah Abraham @ Ibrahim atau apa-apa fahaman dan ajaran yang mempunyai persamaan dengannya dalam apa jua bentuk penerbitan dan cetakan atau siaran dalam mana-mana laman sesawang,
blog, facebook, twitter
 atau media sosial lain adalah diharamkan.

6. Mana-mana orang Islam yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuat kuasa di Negeri Selangor.

Pindaan:

Fatwa Millah Abraham @ Ibrahim [Sel. P.U 33] yang disiarkan pada 17 September 2015 dipinda
.

Sumber:
http://www.muftiselangor.gov.my/fatwa-personalisation/fatwa-tahunan/pewartaan/2017-terkini/796-fatwa-mengenai-ajaran-millah-abraham-ibrahim-di-negeri-selangor-pindaan


Mesyuarat Jawatankuasa Fatwa Negeri Selangor Kali 5/2016 yang bersidang pada 4 Oktober 2016 bersamaan 3 Muharram1438H berkaitan
Pindaan Sighah Fatwa Syiah
 memutuskan bahawa meminda keputusan fatwa dengan mengugurkan elemen di para (xxii).

1.      Bahawa fahaman dan ajaran Syiah adalah bercanggah dan menyeleweng daripada ajaran Islam yang sebenar menurut pandangan Ahli Sunnah Wal Jama’ah kerana mengandungi elemen-elemen antaranya seperti berikut:

i) Mempercayai bahawa Imam adalah
Maksum
(معصوم ).

ii) Mempercayai kemunculan Muhammad bin Hassan Al-Askari sebagai Imam Mahdi bersama kumpulan orang yang telah mati untuk memberi keadilan (الرجعة).

iii) Mempercayai hanya Sayyidina Ali sahaja yang menghimpun al- Qur`an dengan sempurna dan menolak al-Qur`an yang disusun oleh para sahabat Nabi serta mempercayai bahawa al-Qur`an yang sebenar mengandungi tujuh belas ribu ayat kerana berlakunya penyelewengan (تحريف) melalui pengurangan atau penambahan ayat-ayat al-Qur`an.

iv) Mengamalkan prinsip
al-Taqiyyah
( التقية ) iaitu menyembunyikan hakikat aqidah, kepercayaan dan amalan yang menjadi pegangan serta perbuatan yang ingin dilakukan.

v) Sayyidina Ali disamatarafkan dengan Allah S.W.T.

vi) Menghalalkan atau mengamalkan Nikah
Mut‘ah
(متعة نكاح).

vii) Mempercayai Khalifah dan Imamah adalah sebahagian dari Rukun Islam dan diwasiatkan secara nas (نص).

viii) Mempercayai Ilmu Allah berubah-ubah mengikut sesuatu peristiwa yang berlaku kepada manusia (البداء ).

ix) Mengkafirkan para sahabat Rasulullah S.A.W.

x) Menuduh Abu Bakar, Umar, Uthman dan Mu’awiyah sebagai empat berhala Quraisy serta pengikut-pengikutnya adalah musuh Allah.

xi) Menambah Syahadah seperti berikut:

أشهد أن لا إله إلا الله

أشهد أن محمدا رسول الله

أشهد أن عليا أمير الموءمنين حقا

xii) Menolak hadith yang diriwayatkan oleh para sahabat Rasulullah s.a.w sekalipun hadith mutawatir dan hanya menerima hadith- hadith yang diriwayatkan oleh Imam-Imam Syiah.

xiii) Menolak Ijma’ Ulama’.

xiv) Menolak Qiyas.

xv) Menolak ‘Aul (عول) dan mendahulukan Qurabah (قرابة) dari ‘Asobah (عصبة) dalam pembahagian harta pusaka.

xvi) Mempercayai bahawa menziarahi kubur Sayyidina Husain akan mendapat ganjaran syurga.

xvii) Menyeksa tubuh badan sempena 10 Muharram.

xviii) Mengharuskan solat jama’ (صلاة جمع) dalam semua keadaan.

xix) Mengharamkan solat Dhuha (صلاة ضىحى ).

xx) Menetapkan prinsip Khumus (خمس) sebagai kadar zakat.

xxi) Menetapkan Islam bukan syarat wajib haji.

2.      Oleh itu, Jawatankuasa Fatwa Negeri Selangor memutuskan bahawa:-

i) mana-mana orang Islam sama ada secara individu atau berkumpulan adalah dilarang untuk berpegang atau menjadi pengikut ajaran Syiah dan sesiapa yang sengaja melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

ii) mana-mana orang Islam sama ada secara individu atau berkumpulan adalah dilarang berada di dalam majlis, perayaan atau sambutan keraian yang boleh dikaitkan dengan fahaman Syiah dan sesiapa yang sengaja melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

iii) mana-mana orang Islam sama ada secara individu atau berkumpulan yang mengisytiharkan diri sebagai orang yang bermazhab Syiah melalui pengakuan bersumpah atau apa-apa kaedah lain adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

iv) mana-mana orang Islam sama ada secara individu atau berkumpulan yang menjadi ahli atau pengikut Syiah dengan berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat, yang mempunyai unsur-unsur persamaan dengan ajaran, pegangan dan fahaman Syiah, adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

v) mana-mana orang Islam sama ada secara individu atau berkumpulan melalui pertubuhan, persatuan atau syarikat yang cuba menghidupkan kembali ajaran dan fahaman Syiah sama ada melalui apa-apa rangkaian, atau mana-mana pertubuhan atau persatuan yang mempunyai unsur-unsur persamaan dengan ajaran, pegangan dan fahaman Syiah adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

vi) mana-mana orang Islam sama ada secara individu atau berkumpulan yang mengajar, menganjur, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan fahaman Syiah adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

vii) apa-apa variasi, bentuk atau cabang mana-mana ajaran, pegangan atau fahaman baru yang mempunyai persamaan dengan unsur-unsur ajaran, pegangan dan fahaman Syiah adalah disifatkan mengamalkan ajaran, pegangan dan fahaman yang bercanggah dengan ajaran Islam yang sebenar.

viii) apa-apa jua bahan publisiti dan sebaran yang menonjolkan ajaran, pegangan atau fahaman Syiah atau apa-apa ajaran, pegangan atau fahaman baru yang mempunyai persamaan dengan unsur-unsur ajaran, pegangan dan fahaman Syiah dalam apa jua bentuk penerbitan dan cetakan atau siaran dalam mana-mana laman sesawang,
blog, facebook, twitter
atau media sosial lain adalah diharamkan.

ix) mana-mana orang Islam adalah juga dilarang memiliki, menyimpan, mencetak, menjual atau mengedar filem, rakaman audio, risalah, buku-buku, majalah atau apa-apa terbitan, risalah atau apa-apa dokumen; menggunakan sebarang bentuk lambang, rajah atau tanda-tanda yang boleh mengaitkan ajaran dan fahaman Syiah. Dan semua pihak adalah dilarang dan ditegah daripada memberi apa jua kemudahan, sumbangan dan bantuan kepada golongan syiah ini daripada mengamalkan, menyebarkan dan mengembangkan fahaman dan ajaran syiah di negeri Selangor.

x) mana-mana orang Islam yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuat kuasa di negeri Selangor.

Pindaan
:

Fatwa Sighah Berkaitan Ajaran Syiah Di negeri Selangor [Sel. P.U 146] yang disiarkan pada 17 Oktober 2013 dipinda.

Sumber:

http://www.muftiselangor.gov.my/fatwa-personalisation/fatwa-tahunan/pewartaan/2017-terkini/797-fatwa-sighah-berkaitan-ajaran-syiah-di-negeri-selangor-pindaan


Mesyuarat Jawatankuasa Fatwa Negeri Selangor Kali 4/2016 yang bersidang pada 28 Julai 2016

bersamaan 23 Syawwal 1437H berkaitan
Pindaan Fatwa Hukum Pelaksanaan Wasiat Wajibah

memutuskan bahawa:

Pelaksanaan wasiat wajibah adalah tertakluk kepada syarat-syarat seperti berikut :

i.           Anak lelaki dan perempuan daripada anak lelaki dan anak perempuan (cucu) ke bawah adalah layak untuk menerima wasiat wajibah.

ii.           Hendaklah kedua ibu dan bapa mereka meninggal dunia terlebih dahulu daripada atuk atau nenek atau ibu atau bapa meninggal dunia serentak dengan atuk atau nenek dalam kejadian yang sama atau berlainan.

iii.           Cucu lelaki dan perempuan bukan merupakan waris kepada harta pusaka datuk. Sekiranya mereka merupakan waris ke atas harta pusaka secara fardhu atau ta’sib maka mereka tidak layak untuk mendapat wasiat wajibah walaupun bahagiannya sedikit berbanding wasiat wajibah.

iv.           Sekiranya anak lelaki atau anak perempuan berlainan agama dengan ibu atau bapa atau terlibat dengan pembunuhan ibu atau bapa, maka dia tidak berhak mendapat wasiat wajibah daripada harta pusaka datuknya.

v.           Sekiranya datuk atau nenek telah memberikan harta kepada cucunya melalui hibah, wakaf, wasiat dan sebagainya dengan kadar yang sepatutnya diterima oleh anak lelaki atau anak perempuan mereka sekiranya mereka masih hidup, cucu tidak lagi berhak untuk mendapat wasiat wajibah. Sekiranya pemberian tersebut adalah kurang hak yang sepatutnya diterima oleh cucu daripada bahagian anak lelaki atau anak perempuan, maka hendaklah disempurnakan bahagian tersebut.

vi.      Anak akan mengambil bahagian faraid bapa atau ibu yang meninggal dunia terlebih dahulu daripada datuk atau nenek dan kadar tersebut hendaklah tidak melebihi kadar 1/3 daripada nilai harta pusaka. Sekiranya bahagian tersebut 1/3 atau kurang daripada 1/3, maka pembahagian tersebut hendaklah dilaksanakan pada kadar tersebut. Sekiranya bahagian tersebut melebihi 1/3, maka hendaklah dikurangkan pada kadar 1/3 melainkan setelah mendapat persetujuan ahli-ahli warisnya yang lain.

vii.     Pembahagian wasiat wajibah boleh dilaksanakan setelah didahulukan urusan berkaitan mayat, wasiat ikhtiyariyyah dan hutang piutang.

viii.     Pembahagian wasiat wajibah kepada cucu lelaki dan perempuan yang berhak adalah berdasarkan kepada hukum faraid iaitu mengikut nisbah yang telah ditentukan oleh Syarak.

Pindaan:

Fatwa Hukum Pelaksanaan Wasiat Wajibah [Sel. P.U. 5/2011] yang disiarkan pada 6 Januari 2011 dipinda.

Sumber:
http://www.muftiselangor.gov.my/fatwa-personalisation/fatwa-tahunan/pewartaan/2017-terkini/798-hukum-perlaksanaan-wasiat-wajibah-pindaan


Mesyuarat Jawatankuasa Fatwa Negeri Selangor Kali 4/2016 yang bersidang pada 28 Julai 2016

bersamaan 23 Syawwal 1437H berkaitan
Fatwa Berhubung Kedudukan Wasiat Kepada Waris

memutuskan bahawa:

Tidak Harus wasiat kepada waris.

Sumber:


Mesyuarat Jawatankuasa Fatwa Negeri Selangor Kali 3/2016 yang bersidang pada 27 Mei 2016

bersamaan 20 Syaaban 1437H berkaitan
Pindaan Fatwa Kadar ‘Uruf Emas Perhiasan Negeri Selangor
 memutuskan bahawa:

Kadar ‘uruf emas perhiasan di Negeri Selangor adalah pada pertimbangan 800 gram. Mana-mana timbangan yang melebihi kadar ‘uruf emas perhiasan adalah diwajibkan zakat.

Pembatalan:

Fatwa Kadar ‘Uruf Emas Perhiasan Negeri Selangor [Sel. P.U. 15/2005] yang disiarkan pada 23 Jun 2005 dibatalkan.

Sumber:


Mesyuarat Jawatankuasa Fatwa Negeri Selangor Kali 3/2016 yang bersidang pada 27 Mei 2016

bersamaan 20 Syaaban 1437H berkaitan

Pengurusan Pengebumian Jenazah Dalam Kalangan Warga Polis Diraja Malaysia
 memutuskan bahawa:

1.     Haram anggota polis beragama Islam mengusung jenazah anggota polis bukan Islam sewaktu istiadat atau upacara pengebumian dijalankan tanpa sebarang keperluan mendesak. Walaubagaimanapun, jika si mati itu ahli keluarga atau teman rapatnya maka adalah harus dengan syarat tidak terlibat dalam sebarang upacara keagamaan.

2.     Haram jenazah anggota polis beragama Islam diusung oleh anggota polis bukan Islam sewaktu istiadat atau upacara pengebumian dijalankan tanpa sebarang keperluan mendesak.

3.     Haram anggota polis beragama Islam terlibat dalam pancaragam sewaktu upacara pengkebumian jenazah anggota polis.

4.     Haram melepaskan tembakan selepas pengebumian jenazah anggota polis beragama Islam kerana melepaskan tembakan, muzik dan bunyi-bunyian tidak dibenarkan di tanah perkuburan.

5.     Haram tiupan
bugle
 selepas upacara pengebumian dijalankan kerana ia termasuk meninggikan suara di tanah perkuburan.

6.     Haram menggunakan bunyi-bunyian atau muzik dalam pengurusan jenazah orang Islam.

7.     Haram menggunakan kalimah Allah dan Muhammad pada pakaian seragam anggota polis kepada jenazah anggota polis.

Sumber:


Mesyuarat Jawatankuasa Fatwa Negeri Selangor Kali 2/2016 yang bersidang pada 12 April 2016

bersamaan 4 Rajab 1437H berkaitan
Pindaan Sighah Fatwa Hukum Pelantikan Hakim Syar'ie Wanita

memutuskan bahawa:

Harus bagi mana-mana Wanita Muslim memegang jawatan sebagai Hakim Syar'ie dalam kes Mal tetapi tidak harus dalam kes jenayah berat (ad-dima').

*
Nota; Fatwa ini berkaitan dengan keputusan Hukum Pelantikan Hakim Syarie' Wanita dalam Mesyuarat Jawatankuasa Fatwa Negeri Selangor kali ke-3/2006 pada 18/6/2006.

Sumber:


Mesyuarat Jawatankuasa Fatwa Negeri Pulau Pinang Bil. 2/2017 yang bersidang pada 18-19 April 2017 telah memutuskan bahawa Ajaran Qadiani/Ahmadiah adalah sesat dan terkeluar daripada ajaran Islam.


Mesyuarat Jawatankuasa Fatwa Negeri Selangor Kali 1/2016 yang bersidang pada 19 Januari 2016

bersamaan 9 Rabiulakhir 1437H berkaitan

Hukum Tarian Poco-Poco Menurut Perspektif Islam

memutuskan bahawa:

Apa jua bentuk tarian sama ada poco-poco dan sebagainya tidak boleh bertentangan dengan ajaran Islam. Bentuk tarian yang dilakukan
hendaklah merujuk Garis Panduan Hiburan Dalam Islam
antaranya:-

a berpakaian menutup aurat, sopan serta tidak memakai pakaian yang boleh mendedahkan diri kepada eksploitasi penonton dan tidak bercanggah dengan kehendak Islam;

b. gerak tari yang disembahkan tidak menimbulkan fitnah;

c.tidak berlaku percampuran antara lelaki dengan perempuan yang boleh menimbulkan fitnah;

d. tidak bertujuan pemujaan atau penyembahan agama bukan Islam; dan

e. tidak dipersembahkan dengan gaya yang memberahikan.

Sumber:
http://www.muftiselangor.gov.my/fatwa-personalisation/fatwa-tahunan/keputusan-fatwa-xwarta/2016/661-fatwa-tarian-poco-poco-menurut-perspektif-islam


Mesyuarat Jawatankuasa Fatwa Negeri Pulau Pinang Bil. 1/2017 yang bersidang pada 15-16 Februari 2017 telah membincangkan mengenai Ajaran Ilmu Syahadah, Zikir Nafas dan Lain-Lain Yang Berkaitan Dengan Kedudukannya Oleh Ismail Kassim (PERAHMAT). Mesyuarat telah memutuskan seperti berikut:
i.   Setelah meneliti fakta-fakta, hujah-hujah dan pandangan yang dikemukakan, mesyuarat mendapati bahawa Ajaran Ilmu Syahadah, Zikir Nafas Dan Lain-Lain Yang Berkaitan Dengan Kedua-duanya Oleh Ismail bin Kassim dari Pertubuhan Rahmatan Lil Alamin (PERAHMAT) mengandungi perkara-perkara yang berikut:
(a)   Terbatal Kesemua Rukun Islam Sekiranya Tidak Mempelajari Ilmu Syahadah Yang Dibawa Oleh Ismail bin Kassim (IBK). Rukun Islam yang pertama, iaitu mengucap dua Kalimah Syahadah bagi seseorang itu terbatal sekiranya dia tidak mempelajari Ilmu Syahadah (Ilmu Penyaksian) yang dibawa oleh Ismail bin Kassim. Ilmu Syahadah yang dimaksudkan ialah ilmu penyaksian qalbu terhadap roh yang sedang bersyahadah.
(b)   Tuntutan Mencari Penyaksi Syahadah. Seseorang itu hendaklah berusaha mencari penyaksinya yang akan dibawa sebagai saksi pada hari akhirat kelak. Penyaksi tersebut akan diperoleh apabila dia menerima dan mengamalkan Ilmu Syahadah dan Zikir Nafas.
(c)   Ismail bin Kassim Penyaksi Syahadah. Ismail bin Kassim akan menjadi penyaksi syahadah seseorang di dunia dan akhirat setelah orang itu mempelajari dan menerima Ilmu Syahadah yang diajar oleh beliau. Orang yang tidak menerima ilmu ini daripada beliau, dia tidak akan memperoleh penyaksi syahadahnya dan syahadahnya tidak diterima Allah.
(d)   Wajib Mempelajari Zikir Nafas Kerana Tiada Cara Lain Untuk Mencari Allah Kecuali Melaluinya. Seseorang itu wajib mempelajari Zikir Nafas, kerana tiada cara lain untuk mencari Allah kecuali melaluinya. Mencari Allah SWT melibatkan peranan yang dimainkan oleh qalbu. Anggota pancaindera manusia yang lain, seperti mata dan telinga peranannya terhad kepada alam zahir sahaja, berbeza dengan qalbu yang mempunyai peranan ghaib. Hanya dengan amalan Zikir Nafas boleh membuka mata hati qalbu. Oleh yang demikian, apabila mata hati qalbu seseorang telah terbuka, maka dia akan dapat melihat penyaksian roh, dan perkara-perkara ghaib yang lain dengan berterusan secara autopilot.
(e)   Mengambil Zikir Nafas Secara Bai’ah. Untuk mengambil ilmu Zikir Nafas hendaklah secara bai’ah melalui guru yang berketurunan Ahli Bait sahaja, iaitu Ismail bin Kassim.
(f)   Mengisi Nafas Dengan Zikir لا إله إلا الله. Zikir Nafas ialah seseorang itu perlu mengisi nafasnya dengan zikir لا إله إلا الله. Zikir ini hendaklah dilakukan secara berterusan selama 24 jam tanpa henti. Kaedah untuk mendapatkan zikir tanpa henti, iaitu melalui pengisian zikir dalam penafasan. Apabila kalimah zikir telah diisi dalam pernafasan, setiap kali manusia bernafas, nafasnya akan berzikir mengingati Allah SWT (لا إله إلا الله). Perkiraan yang dibuat terhadap bilangan zikir yang akan terhasil daripada pernafasan tersebut adalah sebanyak 2,592 (108 x 24) zikir sehari.
(g)   Amalan Zikir Nafas Telah Wujud Sejak Dari Zaman Nabi Adam AS. Amalan Zikir Nafas telah wujud sejak dari zaman Nabi Adam AS dan baginda adalah orang pertama yang mengamalkannya. Allah SWT telah meniupkan roh-Nya ke dalam jasad Nabi Adam AS dan seterusnya bernafas, dan nafas pertama yang naik dan turun daripada Adam AS adalah berbentuk Zikir Nafas.
(h)   Zikir Nafas Adalah Amalan 124,000 Para Rasul Dan Para Wali Allah. Para rasul AS diperintahkan oleh Allah SWT untuk berkhalwat di dalam gua, apabila berada di dalam gua akan didengar secara jelas bunyi perkataan Zikir Nafas, iaitu ‘hu’, ‘hu’,‘hu’.
(i)   Amalan Zikir Nafas Adalah Sahih dan Sabit Melalui al-Quran dan al-Hadith. Sesiapa yang mengingkarinya dianggap telah menaruh syak terhadap al-Quran dan al-Hadith.
(j)   Semua Makhluk Hidup Dengan Kalimah ‘Hu’. Semua makhluk yang diciptakan oleh Allah SWT dapat terus hidup dengan kalimah ‘hu’. Hu juga merupakan bunyi nafas yang sedia ada, bunyi oksigen, segala bunyian, peredaran bintang, planet, bulan dan matahari.
(k)   Hari Kiamat Akan Berlaku Apabila Tiada Lagi Makhluk Yang Nafasnya Berzikir Dengan Kalimah Allah. Semua makhluk termasuk haiwan, tumbuh-tumbuhan dan manusia akan mati dan diikuti dengan berlakunya hari kiamat apabila tiada lagi makhluk yang nafasnya berzikir dengan kalimah Allah.
(l)   Kelebihan Luar Biasa Apabila Mengamalkan Zikir Nafas iaitu:-
a.   Menyambung talian dengan Allah SWT;
b.   Menyambung talian dengan Nabi Muhammad SAW;
c.   Menyambung talian emas dengan guru-guru yang sampai sanadnya kepada Nabi Muhammad SAW;
d.      Nafas terkawal daripada segala gangguan syaitan, iblis, ifrit dan jin;
e.   Dianggap berada di landasan sirat al-mustaqeem;
f.   Nafas sentiasa rasa dikawal;
g.   Nafas berjalan dengan kelajuan yang begitu normal walaupun mendengar berita buruk dan menakutkan;
h.   Hidup dan mati menjadi kesedaran diri walaupun berada di mana jua;
i.   Apabila lalai dan alpa, nafas akan datang menyedarkan diri kepada Allah;
j.   Akan mendapat husnu al-khatimah.
(m) Mengamalkan Kepercayaan Wahdat al-Wujud Dan Tajsim. Ismail bin Kassim pernah mengungkapkan kata-kata yang jelas membawa kepada makna Wahdat al-Wujud, iaitu “Aku berkata-kata dengan lidah ni, ini lidah Allah, ini lidah Allah, kafir kamu pergi, kalau kamu menolak, pergi, ini lidah Allah, ini perkataan Allah, di mana kau, kafir terus…”
(n)   Mentakwil Ayat-Ayat al-Quran Secara Bathil. Mentakwil ayat-ayat al-Quran secara batil, antaranya seperti yang berikut:
Pada ayat dalam surah al-Fatihah :اهدنا الصراط المستقيم, Allah SWT akan menjawab : صراط الذين أنعمت عليهم iaitu الصالحين، الشهداء والصديقين. Tafsiran bagi ketiga-tiga perkataan tersebut adalah seperti yang berikut:-
a.   الصالحين : Mempunyai Zikir Nafas dan kenal Allah dengan aqal;
b.   الشهداء : Mempunyai Zikir Nafas dan syahadah dengan qalbu;
c.   الصديقين : Mempunyai Zikir Nafas dan rohnya bersyahadah
(o)   Kaedah Penafsiran al-Quran (Usul Tafsir) Yang Menyeleweng. Ayat-ayat al-Quran tidak boleh difahami semata-mata dengan membaca terjemahan, kitab-kitab tafsir, mahupun asbab al-nuzul, bahkan hanya boleh difahami dengan Ilmu al-Quran (Ilmu Takwil, Ilmu al-Furqan, Ilmu Ma’na, Ilmu Maqsud, Ilmu Hikmah, Ilmu Makrifat, Ilmu Hakikat, Ilmu Asrar, Ilmu Ghaib dan Ilmu Yaqin).
(p)   Berpegang Kepada Hadith Palsu, antaranya:-
a.   “Sesiapa yang menyakiti seorang tolibul-ilmi seperti menyakiti 124,000 Nabi, sesiapa yang menyakiti 124,000 nabi seperti menyakiti Rasulullah SAW, sesiapa yang menyakiti Rasulullah SAW seperti menyakiti Allah, dan sesiapa yang menyakiti Allah, neraka tempatnya”.
b.   “Barang siapa yang mencariku, pasti menjumpai-Nya, yang menjumpai-Nya, maka dia telah menjumpai segala-galanya, Nabi Muhammad SAW bertanya bagaimana ingin mencari Allah, dan Allah pun menjawab: ‘Syahadah’ ”.
c.   “Barang siapa yang datang berjumpa dengan Aku dalam pada mana dia mengenal Aku, setiap kebajikan Aku beri dia sedunia bilangan makhluk yang pernah Aku cipta dan akan Aku cipta”.
(q)   Ghuluw (Melampau) Dalam Menghormati Guru. Peraturan yang wajib dipatuhi oleh murid kepada Ismail bin Kassim selaku guru atau sheikh seperti yang berikut:-
a.   Sesiapa yang hendak bersalaman dengan guru, wajib mengambil wuduk terlebih dahulu kerana guru dianggap membawa al-Quran yang hidup;
b.   Setiap murid berkeadaan yakin bahawa guru dapat mengesan ketaatan murid, atas izin Allah SWT;
c.   Setiap murid jangan menderhaka kepada guru atas amanah-amanahnya;
d.   Setiap murid jangan ada sangkaan bahawa guru tidak mengetahui kelakuan dan perbuatan mereka;
e.   Setiap murid jangan meragui atau membantah di hadapan guru atau di belakangnya kerana guru hanya mengajar ilmu kalimah "la ila ha illallah ";
f.   Setiap murid jangan sekali-kali melanggar panduan di atas, kelak akan terjerumus ke dalam kecelakaan dan kebinasaan.
ii.   Sehubungan dengan itu, mesyuarat memutuskan pandangan hukum bahawa Ilmu Syahadah (Ilmu Penyaksian), Zikir Nafas dan lain-lain yang berkaitan dengan kedua-duanya yang diajar oleh Ismail bin Kassim dari Pertubuhan Rahmatan Lil Alamin (PERAHMAT) dan seumpamanya adalah menyeleweng daripada akidah Ahli Sunnah wal-Jamaah;
iii.   Justeru, orang Islam hendaklah menjauhi ajaran ini dan dilarang berpegang serta beramal dengannya. Mana-mana orang Islam yang telah mengamalkan fahaman dan ajaran ini hendaklah segera bertaubat kepada Allah SWT;
viii.   Semua bentuk pengajaran, penerbitan dan pengedaran bahan-bahan ajaran tersebut melalui apa jua medium hendaklah disekat, dihenti dan diharamkan serta merta.
Tarikh Warta: 1 Februari 2018
No. Warta: 3


Mesyuarat Jawatankuasa Fatwa Negeri Selangor Kali 1/2016 yang bersidang pada 19 Januari 2016

bersamaan 9 Rabiulakhir 1437H berkaitan
 Hukum Akad Nikah Menerusi Sidang Video (
Video Conference
)

memutuskan bahawa:

Harus melakukan akad nikah menerusi sidang video dengan syarat-syarat
seperti yang berikut:-

a.  hendaklah majlis ini berlangsung ditahap yakin;

b.  tidak ada unsur penipuan (
al-gharar
) dan keraguan;

c.  memenuhi rukun dan syarat-syarat sah nikah menurut hukum syarak;

d. ada halangan untuk melakukan akad nikah di tempat yang ditentukan kerana berjauhan seperti berada di luar negara dan sukar bagi kedua-dua belah pihak berada dalam satu majlis; dan

e.  tertakluk kepada Enakmen Undang Undang Keluarga Islam Negeri Selangor.

Sumber:


Mesyuarat Jawatankuasa Fatwa Negeri Pulau Pinang Bil. 4/2016 yang bersidang pada 22 Ogos 2016 telah membincangkan mengenai Larangan Permainan Pokemon Go Kepada Masyarakat Islam. Mesyuarat meutuskan bahawa:
(i) Umat Islam adalah dinasihatkan supaya tidak terlibat dalam aplikasi permainan Pokemon Go kerana ia membawa kepada kemudaratan berdasarkan sabda Nabi S.A.W:
  Ù„Ø§ Ø¶Ø±Ø± Ùˆ Ù„Ø§ Ø¶Ø±Ø§Ø±
Maksudnya:
Janganlah seseorang itu melakukan kemudaratan dan mengenakan kemudaratan itu kepada orang lain.
(ii) Permainan Pokemon Go mengiyakan kuasa dan dewa tertentu yang mempunyai kuasa dan ditambah boleh membawa kepada perjudian.
(iii) Permainan ini berdasarkan kes-kes yang telah berlaku membawa kepada beberapa isu iaitu:
a. Bahaya daripada segi pengintipan pihak luar.
b. Pencerobohan ruang peribadi.
c. Faktor keselamatan seperti kemalangan.
d. Kelalaian.
e. Ketagihan melampau terhadap gajet.
f. Kehilangan fokus terhadap realiti sekeliling.
g. Gangguan emosi, seperti mudah marah akibat kekalahan.
h. Membawa kepada akhlak yang buruk.
i. Ancaman kepada pekerjaan dan pelajaran.
(iv) Larangan dan nasihat ini adalah selari dengan kaedah
Sadd al-Dzari'ah
(Ø³Ø¯ Ø§Ù„Ø²Ø±ÙŠØ¹Ø© )
 atau menutup pintu-pintu yang menuju kerosakan.
(v) Mengesyorkan pilihlah bentuk permainan yang mencergaskan minda, tidak melalaikan dan tiada unsur khurafat. Firman Allah S.W.T:
Ø§ÙØØ³Ø¨ØªÙ… Ø§Ù†Ù…Ø§ Ø®Ù„Ù‚Ù†Ø§ÙƒÙ… Ø¹Ø¨Ø«Ø§ ÙˆØ§Ù†ÙƒÙ… Ø§Ù„ÙŠÙ†Ø§ Ù„Ø§ ØªØ±Ø¬Ø¹ÙˆÙ†
Maksudnya:
Maka adakah patut kamu menyangka bahawa Kami hanya menciptakan kamu (dari tiada kepada ada) sahaja dengan tiada sebarang hikmat pada ciptaan itu? Dan kamu (menyangka pula) tidak akan dikembalikan kepada Kami. (Surah al-Mukminun : 115)


Mesyuarat Jawatankuasa Fatwa Negeri Pulau Pinang Bil.4/2017 yang bersidang pada 15-16 Ogos 2017 telah membincangkan "Pelaburan Dalam Skim Amanah Saham Nasional (ASN) dan Skim Amanah Saham Bumiputera (ASB) Serta Dividen atau Bonus Yang Diterima." Mesyuarat telah membuat keputusan seperti berikut:
1.  Berdasarkan taklimat dan penjelasan yang telah diberikan oleh pihak Permodalan Nasional Berhad (PNB), mesyuarat mendapati bahawa:
(i) Saiz pelaburan PNB sangat besar sehingga industri kewangan dan pasaran modal Islam masih tidak mencukupi untuk   menampungnya. Justeru, PNB terpaksa mewujudkan saringan maqasid syariah, melakukan beberapa inisiatif penambahbaikan dan menstrukturkan pelaburannya bagi mencapai matlamat dan memastikan ia patuh syariah;
(ii) Objektif keseluruhan PNB boleh dikaitkan kepada maqasid syariah untuk meningkatkan taraf ekonomi masyarakat bumiputera yang majoritinya beragama Islam. Hasil daripada pelaburan-pelaburan saham yang dibuat secara keseluruhan adalah memelihara salah satu daripada lima maslahah utama syarak yang dikenali sebagai
daruriyyat
 yang lima iaitu melindungi agama, nyawa, akal, keturunan dan harta;
(iii) Maslahah yang dibawa oleh PNB kepada umat Islam dan bumiputera adalah untuk menjaga kepentingan negara seperti kestabilan politik dan ekonomi, keperluan kepakaran dalam industri-industri yang kritikal dan menjaga aset-aset strategik negara. Di samping itu, kepentingan hasil daripada pelaburan-pelaburan saham iaitu jumlah pendapatan daripada pelaburan tersebut juga merupakan kepentingan yang perlu dijaga. Ini kerana jumlah pendapatan pelaburan tersebut disalurkan semula kepada umat Islam dan bumiputera sebagai dividen;
(iv) Dalam konteks PNB, pelaburan dalam syarikat-syarikat yang terlibat bukan sahaja dapat melindungi salah satu daripada lima asas utama ini, bahkan ia dapat melindungi beberapa elemen yang berkepentingan untuk menyokong lima asas tersebut;
(v) PNB telah hampir memaksimakan pelaburan dalam sekuriti pelaburan dan sekuriti pendapatan tetap patuh syariah dengan jumlah pelaburan PNB iaitu RM33 bilion yang hampir menyamai jumlah modal berbayar bank-bank patuh syariah. Manakala dua pertiga iaitu 66 peratus pelaburan ekuiti PNB adalah patuh syariah mengikut Suruhanjaya Sekuriti;
(vi) PNB juga telah melaksanakan perubahan inisiatif-inisiatif penambahbaikan lain seperti akad yang jelas akan digunapakai di dalam pelaburan, ke arah penyelesaian isu sekuriti pendapatan tetap
(fixed income securities)
 dan pasaran wang, meningkatkan perniagaan patuh syariah
(shariah compliant)
 di dalam Syarikat Kumpulan Maybank dan menasihati para pelabur yang beragama Islam untuk membayar zakat sekiranya cukup haul dan nisab.
2. Prinsip sesuatu hukum itu berubah mengikut
illah
nya. Menurut Dr. Muhammad Sidqy al-Burnu di dalam "
Mausu'ah al Qawa'id al Fiqhiyyah
" (3/195):
 " Ø§Ù„ØÙƒÙ… ÙŠØ¯ÙˆØ± Ù…Ø¹ Ø¹Ù„ØªÙ‡ ÙˆØ¬ÙˆØ¯Ø§ ÙˆØ¹Ø¯Ù…Ø§ : Ø¥Ø°Ø§ ÙˆØ¬Ø¯Øª Ø§Ù„Ø¹Ù„Ø© Ø£Ùˆ Ø§Ù„Ø³Ø¨Ø¨ Ø«Ø¨Øª Ø§Ù„ØÙƒÙ… Ø¨Ù‡Ø§ØŒ ÙØ¥Ø°Ø§ Ø²Ø§Ù„Øª Ø§Ù„Ø¹Ù„Ø© Ø£Ùˆ Ø§Ù„Ø³Ø¨Ø¨ØŒ Ø²Ø§Ù„ Ø§Ù„ØÙƒÙ… Ø¨Ø²ÙˆØ§Ù„Ù‡Ø§ ØŒ ÙˆØ§Ù†ØªÙ‡Ù‰ Ø¨Ø§Ù†ØªÙ‡Ø§Ø¦Ù‡Ø§Ø› Ù„Ø£Ù† Ø§Ù„ØÙƒÙ… ÙŠØ¯ÙˆØ± Ù…Ø¹ Ø¹Ù„ØªÙ‡ ÙˆØ³Ø¨Ø¨Ù‡ ÙˆØ¬ÙˆØ¯Ø§Ù‹ ÙˆØ¹Ø¯Ù…Ø§Ù‹".
"Hukum berubah mengikut perubahan
illah
 (sebab) : Apabila wujud
illah
 atau sebab sabitlah hukum baginya sebaliknya hukum akan berubah apabila tiada
illah
 atau sebab, terhenti dengan terhentinya
illah
 atau sebab, kerana hukum itu mengikut kewujudan serta ketiadaan
illah
nya...â€
3. Sehubungan dengan itu, setelah meneliti keterangan, hujah-hujah dan pandangan yang dikemukakan, mesyuarat bersetuju memutuskan bahawa bagi menjaga kepentingan dan maslahah umat Islam serta mengelakkan kemudharatan yang lebih besar, hukum melabur dalam skim Amanah Saham Nasional (ASN) dan Skim Amanah Saham Bumiputera (ASB) serta dividen atau bonus yang diterima adalah
harus.
ï»¿
4. Keputusan Mesyuarat Jawatankuasa Syariah Negeri Pulau Pinang pada 16 Jun 1999 dan Mesyuarat Jawatankuasa Fatwa Negeri Pulau Pinang pada 30 Disember 2009 mengenai Hukum Umat Islam Melabur Dalam Amanah Saham Bumiputera (ASB) dan Amanah Saham Nasional (ASN) adalah dibatalkan.


Mesyuarat Jawatankuasa Fatwa Negeri Selangor Kali 1/2016 yang bersidang pada 19 Januari 2016

bersamaan 9 Rabiulakhir 1437H

berkaitan
Pengharaman Rokok Elektronik Dan
Vape
memutuskan bahawa:

Penggunaan rokok elektronik dan vape adalah haram. Oleh itu, umat Islam adalah dilarang menghisap rokok elektronik dan vape atau apa-apa aktiviti yang berkaitan dengan rokok elektronik dan vape.

Sumber:


Mesyuarat Jawatankuasa Fatwa Negeri Pulau Pinang Bil. 2/2017 pada 18-19 April 2017 telah membincangkan mengenai Pesta Pongal dan Tanglung. Mesyuarat memutuskan bahawa:
1) Orang Islam dilarang daripada menyertai atau menganjurkan perayaan Pongal dan Tanglung kerana ia mempunyai unsur-unsur khurafat, pemujaan dan penyembahan sepertimana yang diharamkan oleh agama Islam.
2) Tiada larangan untuk orang Islam untuk memasak makanan pongal â€˜Sakarai' atau membuat tanglung pada mana-mana waktu selain daripada hari perayaan Pongal mahupun Tanglung.


Muzakarah Majlis Fatwa Negeri Sabah Bil. 3 Tahun 2017 telah bersidang pada
27-28 September 2017 / 6-7 Muharram 1439H
, bertempat di Bilik Seri Beringgis, TH Hotel & Residence, Kota Kinabalu, Sabah bagi   membincangkan mengenai perkara “Hukum Mandi Safar” dan telah bersetuju memutuskan untuk diwartakan di Negeri Sabah bahawa:
Mandi Safar adalah ritual yang bertentangan dengan hukum syarak.
Ia adalah suatu bidaah yang keji dan mengandungi beberapa iktikad yang
 fasid
 serta aktiviti yang tidak senonoh.
Mana-mana orang Islam yang melakukan ritual atau aktiviti Mandi Safar atau seumpamanya adalah melakukan kesalahan dan boleh diambil tindakan di bawah Enakmen Kesalahan Jenayah Syariah Negeri Sabah 1995 atau undang-undang lain yang berkuatkuasa di negeri ini.


Muzakarah Majlis Fatwa Negeri Sabah Bil. 3 Tahun 2017 telah bersidang pada 27-28 September 2017 / 6-7 Muharram 1439H di Bilik Seri   Beringgis, TH Hotel & Residence, Kota Kinabalu, Sabah bagi membincangkan mengenai perkara “Isu Penamaan Bin Binti Abdullah Kepada Anak Tidak Sah Taraf Oleh Mahkamah” dan telah bersetuju memutuskan   untuk diwartakan di Negeri Sabah bahawa:
1.

Anak Tak Sah Taraf ialah:
a)

Anak yang dilahirkan di luar nikah sama ada akibat zina atau rogol dan dia bukan daripada persetubuhan syubhah atau bukan  daripada  anak perhambaan.
b)   Anak  dilahirkan kurang dari 6 bulan 2
lahzah
(saat) mengikut Takwim Qamariah daripada tarikh
imkan al-dukhul
 (setubuh).
c)   Seorang bayi yang dilahirkan lebih daripada 6 bulan dan kurang daripada 4 tahun daripada tarikh
imkan al-dukhul
 (setubuh) diketahui dengan yakin atau berat zan bahawa
kehamilan telah berlaku sebelum akad
, atau suami tidak bersetubuh selepas akad atau tidak dimasukkan mani suaminya ke dalam rahim, maka anak tersebut haram dinasabkan kepada suami ibunya atau lelaki yang menyebabkan kehamilan ibunya yang melahirkan anak tersebut.
2.
 Anak tak sah taraf tidak boleh dinasabkan kepada lelaki yang menyebabkan kelahirannya  atau kepada sesiapa yang mengaku menjadi bapa kepada anak tersebut. Oleh itu, mereka tidak boleh pusaka mempusakai, tidak menjadi mahram dan tidak boleh menjadi wali.
3.
  Demi memelihara nasab keturunan, orang Islam ditegah  untuk membinkan atau membintikan mana-mana bayi di dalam perenggan 1 kepada suami ibu bayi atau lelaki yang menyebabkan kehamilan ibunya yang melahirkan anak tersebut.
5.
 Mana-mana  orang  Islam yang terlibat dengan perkara di atas  adalah melakukan suatu kesalahan dan boleh diambil tindakan di bawah Enakmen Kesalahan Jenayah Syariah Negeri Sabah 1995 atau undang-undang lain yang berkuatkuasa di negeri Sabah.


Muzakarah Majlis Fatwa Negeri Sabah Bil. 2 Tahun 2017 telah bersidang pada 23-24 Mei 2017 / 26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Valet Doa.
” dan telah bersetuju memutuskan untuk diwartakan Islam di Negeri Sabah bahawa:
1.   Perniagaan Valet Doa adalah sama sekali tidak menepati ajaran Islam yang sebenar dan tidak mengikut syariat.
2.   Sebarang bentuk meniagakan doa, mengeksploitasi agama bertujuan mengambil kesempatan bagi mengaut keuntungan serta tidak ikhlas untuk mendoakan adalah tidak dibenarkan.
3.   Eksploitasi agama dengan memberi jaminan hajat yang didoakan Valet Doa pasti termakbul serta boleh dikategorikan sebagai khurafat dan bid’ah.
4. Menetapkan amaun bayaran tertentu sebagai upah mendoakan dan tidak ikhlas untuk menyampaikan doa orang lain di hadapan Kaabah.
5.   Valet Doa ini tidak terlepas daripada unsur-unsur penipuan.
6.Sebagai
 sadd al-dharāi’
(
سد الذرائع)
kepada unsur-unsur penipuan dan penyalahgunaan konsep doa bagi tujuan komersial,muzakarah bersetuju bahawa Valet Doa untuk tujuan mengaut keuntungan hendaklah dihentikan
.


Muzakarah Majlis Fatwa Negeri Sabah Bil. 2 Tahun 2017 telah bersidang pada 23-24 Mei 2017 / 26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Penamaan Makanan Dan Minuman : Status Halal Dan Isunya.
” dan telah bersetuju memutuskan untuk diwartakan di Negeri Sabah bahawa:
1.  Tidak boleh menamakan sesuatu makanan dan minuman yang halal dengan  sesuatu yang haram.
2.  Tidak boleh menamakan sesuatu makanan dan minuman yang haram dengan  sesuatu yang halal.
3. Hendaklah kita menjauhkan dari sebarang unsur
tashabbuh
 (penyerupaan) dalam penamaan makananan dan minuman kerana ia membawa kekeliruan kepada masyarakat awam.


Muzakarah Majlis Fatwa Negeri Sabah Bil. 2 Tahun 2017 telah bersidang pada 23-24 Mei 2017 / 26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Hukum Menggunakan Bahasa
‘Ajam
 (Selain Arab) Pada Khutbah Jumaat
” dan telah bersetuju memutuskan untuk diwartakan di Negeri Sabah bahawa:
1. Harus berkhutbah selain bahasa Arab dengan syarat rukun-rukun khutbah wajib dalam Bahasa Arab.
2. Wajib
Muwālāt
pada rukun-rukun khutbah. Walau bagaimanapun, bahasa ‘
Ajam
(selain Arab) tidak dianggap membatalkan
Muwālāt.


Muzakarah Majlis Fatwa Negeri Sabah Bil. 2/2017 telah bersidang pada 23-24 Mei 2017/26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Hukum Memberi Makan Daging Korban Kepada Orang Bukan Islam
” dan telah bersetuju memutuskan sebagai panduan orang Islam di Negeri Sabah bahawa:
Muzakarah bersetuju memutuskan sebagai panduan orang Islam di Negeri Sabah bahawa harus memberi makan, mengagihkan atau menghadiahkan daging
Korban

Sunat sahaja
 kepada orang bukan Islam terutama ahli keluarga, kaum kerabat dan fakir miskin

atas sebab maslahah dalam masyarakat majmuk, sementara
Korban Wajib
 adalah tidak harus.


Muzakarah Majlis Fatwa Negeri Sabah Bil. 2 Tahun 2017 telah bersidang pada 23-24 Mei 2017 / 26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Hukum Penggunaan Asid Tartarik Dalam Industri Makanan Halal
” dan telah bersetuju memutuskan untuk diwartakan di Negeri Sabah bahawa:
1.   Bahan yang berpunca dari arak adalah haram.
2.   Asid tartarik yang menggunakan wine-lees adalah haram kerana
i.   ia terhasil daripada pemeraman arak yang telah sempurna dan bukannya sebelum menjadi arak.
ii.   Istihalah yang berlaku secara semulajadi daripada arak adalah dibenarkan. Proses nyah alkohol secara penyulingan wine-less tidak berlaku secara semulajadi dan tidak dibenarkan.
3.

Asid tartarik yang bukan berasal daripada
wine
-lees adalah dibenarkan.


Muzakarah Majlis Fatwa Negeri Sabah Bil. 2 Tahun 2017 telah bersidang pada 23-24 Mei 2017 / 26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Hukum Pelupusan Anggota, Tisu Dan Janin Orang Islam”
 dan telah bersetuju memutuskan untuk diwartakan di Negeri Sabah bahawa:
Anggota dan tisu sisa klinikal daripada orang Islam yang masih hidup hendaklah dilupuskan    dengan cara menanamnya  tanpa  perlu dimandikan, dikafankan dan disembahyangkan.
Anggota dan  tisu orang Islam yang telah mati yang terpisah daripada tubuh tetapi tidak dimandikan dan disembahyangkan  hendaklah  ditanam sahaja tanpa perlu disembahyangkan lagi. Sekiranya tidak diketahui sama ada tubuhnya telah dimandikan dan disembahyangkan, anggota dan tisu orang Islam yang telah mati hendaklah dimandikan dan disembahyangkan sebelum ditanam.
Jika janin yang gugur(dilahirkan sebelum cukup bulan) mempunyai tanda-tanda awal kehidupan seperti tangisan, gerakan dan seumpamanya, maka jenazahnya perlu diurus seperti biasa iaitu dimandikan, dikafankan, disembahyangkan dan dikebumIkan.
Jika janin yang gugur telah bersifat tetapi tidak memiliki tanda-tanda awal kehidupan, maka hanya perlu dimandikan, dikafankan dan ditanam tanpa disembahyangkan.
Jika janin yang gugur tidak bersifat (seperti seketul daging atau darah) dan tiada tanda-tanda hidup, maka sunat dibungkus dan ditanam tanpa dimandikan dan disembahyangkan.


Muzakarah Majlis Fatwa Negeri Sabah Bil. 2 Tahun 2017 telah bersidang pada 23-24 Mei 2017 / 26-27 Syaaban 1438H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “
Hukum Menerbit Dan Mengedar Terjemahan Al-Quran Tanpa Teks Asal Al-Quran
” dan telah bersetuju memutuskan untuk diwartakan di Negeri Sabah bahawa:
Haram ditulis dan diterbitkan terjemahan al-Quran tanpa teks asal Al-Quran.
Berdasarkan kaedah سد الذرائع, maka penulisan dan penerbitan terjemahan al-Quran  tanpa teks asal al-Quran perlulah ditegah dan  dilarang  supaya masyarakat tidak keliru membezakan antara terjemahan al-Quran dan teks sebenar al-Quran.
Penerbitan terjemahan al-Quran terutamanya dalam Bahasa Inggeris atau  apa-apa bahasa sekalipun tanpa teks asal al-Quran turut dikhuatiri akan mengelirukan pembaca


Muzakarah Majlis Fatwa Negeri Sabah Bil. 3 Tahun 2016 telah bersidang pada 10-11 Ogos 2016M / 07-08 Zulkaedah 1437H, bertempat di Bilik Seri Beringgis, TH Hotel & Residence, Kota Kinabalu, Sabah bagi membincangkan mengenai perkara “Hukum Pernikahan Dan Pendaftaran Pasangan Ahli Sunnah Wal Jamaah (ASWJ) Dengan Penganut Syiah Di Negeri Sabah” dan telah bersetuju memutuskan untuk diwartakan di Negeri Sabah bahawa:
Pernikahan dan Pendaftaran pasangan Syiah adalah tidak sah di atas sebab-sebab berikut:
1. Maslahah Umat Islam berdasarkan kepada kaedah
Fiqh
:
تصرف الامام على الرعية منوط بالمصلحة
Maksudnya: “ Tindakan pemerintah terhadap rakyat hendaklah bergantung pada maslahah”.
2. Bercanggah dengan tafsiran Hukum Syarak di bawah seksyen 2 Enakmen Majlis Ugama Islam Negeri Sabah 2004.
3. Perkahwinan yang telah didaftarkan dan diberi sijil nikah hendaklah dibatalkan dan ditarik balik.
4. Keputusan Muzakarah Fatwa Bil. 1/2013 telah bersidang pada 02-04 Disember 2013M / 28 Muharam hingga 01 Safar 1435H, bertempat di Hotel Promenade, Kota Kinabalu, Sabah berkenaan Ajaran Syiah Di Negeri Sabah adalah terus berkuatkuasa.